text:
Contenido
© 2014 Watch Tower Bible and Tract Society of Pennsylvania
Tur Caminda Cos Malo Ta Pasa 3
Dicon Cos Malo Ta Pasa cu Bon Hende? 4
Kico Dios Ta Bay Haci cu Maldad? 7
Bijbel Ta Cambia Bida di Hende 8
Con Bo Mester Disciplina Bo Yiunan? 10
Bo Por Mira e Dios Invisibel? 14
Pregunta Cu Bijbel Ta Contesta 16
PREGUNTA CU HOPI HENDE SA HACI TOCANTE TESTIGONAN DI JEHOVA—Boso Ta Evita Contacto cu Esnan Cu No Ta Miembro Mas di Boso Religion?
(Bay na TOCANTE NOS > PREGUNTA CU HOPI HENDE SA HACI)
TOPICO PRINCIPAL | DICON COS MALO TA PASA CU BON HENDE?
Smita,* un señora di 35 aña na Dhaka, Bangladesh, tabatin e reputacion di ta un persona amoroso y bondadoso. Tur hende tabata conoce como un esposa diligente y alegre cu kier a yuda otronan sa loke el a siña tocante Dios. Ora cu Smita a bira malo diripiente y muri den menos cu un siman, su famia y amigonan a haya e shock di nan bida.
James y su esposa, un pareha jong di 30 y pico aña cu tabata biba na New York, tambe tabatin un reputacion similar. Un biaha, den lente, nan a bay bishita nan amigonan na costa west di Merca, pero nan no a bin cas bek nunca mas. Durante nan biahe, nan a haya nan mes envolvi den un accidente fatal di auto, lagando nan sernan keri y coleganan di trabou cu un bashi inmenso.
Bo no tin mester di bay mucho leu pa bo ripara cu maldad y sufrimento ta reina tur caminda awe. Guera ta mata hopi hende, tanto civil como soldaat. Hende inocente ta bira victima di crimen y violencia. Accidente mortal y enfermedad cronico ta kita bida di hende di tur edad of nivel social. Desasternan natural ta caba cu comunidadnan completo. Prehuicio y inhusticia a bira hopi comun. Kisas abo mes a yega di bira victima den un of otro manera.
Ta na su luga anto pa nos puntra nos mes:
Dicon cos malo ta pasa cu bon hende?
Nos por culpa Dios pa e cosnan ey?
Ta pa casualidad e cosnan ey ta pasa of ta hende ta causa nan?
Ta ley di karma? Es decir, ta loke un hende a haci den su bida anterior ta pone cu e ta sufri awor?
Si ta existi un Dios todopoderoso, dicon e no ta proteha bon hende di cosnan malo?
Maldad y sufrimento lo caba un dia?
Pa haya contesta riba e preguntanan aki, nos tin cu contesta dos pregunta basico: Dicon cos malo ta sosode y kico Dios ta bay haci cu nan?
^ par. 3 A cambia e nombernan.
TOPICO PRINCIPAL | DICON COS MALO TA PASA CU BON HENDE?
Jehova Dios* ta e Creador di tur cos y ta todopoderoso. Pesey hopi hende ta culp’e pa tur loke ta sosode na mundo, hasta cosnan malo. Sinembargo, laga nos wak kico Bijbel ta bisa di e Dios berdadero:
“SEÑOR ta husto den tur su camindanan.”—Salmo 145:17.
“Tur [Dios] su camindanan ta husto; un Dios di fieldad y sin inhusticia, husto y recto e ta.”—Deuteronomio 32:4.
“Jehova tin masha cariño, compasion y misericordia.”—Santiago 5:11.
Naturalmente, no ta Dios ta pone cos malo pasa. Pero ta e ta instiga otro hende pa comete maldad? Claro cu no. Bijbel ta bisa: “Ora un hende ta pasa den prueba, e no mester bisa: ‘Dios ta pone mi na prueba.’” Dicon no? “Pasobra ningun hende no por pone Dios na prueba cu cos malo, y e mes tampoco no ta pone ningun hende na prueba cu cos malo.” (Santiago 1:13) Dios no ta pone niun hende na prueba ni e no ta causa cosnan malo of instiga hende pa haci malo. Ken of kico nos tin cu culpa anto?
Bijbel ta menciona un motibo dicon hende ta sufri: “Tempo y suceso imprevisto ta cay riba tur hende.” (Eclesiastes 9:11, NW) Cu otro palabra, si un hende ta net na e caminda y na e momento cu un accidente imprevisto tuma luga, e por keda afecta. Casi 2.000 aña pasa Hesus a papia di un suceso cu a envolve 18 hende cu a perde nan bida ora cu un toren a cay riba nan. (Lucas 13:1-5) Nan no a bira victima debi na e manera cu nan a biba; simplemente nan tabata bou di e toren ora el a cay. Na januari 2010 un temblor devastador a asota Haiti, y segun gobierno Haitiano mas cu 300.000 hende a perde nan bida. Tur e hendenan ey a perde nan bida sin importa ken nan tabata. Tambe, tur hende por bira malo un ora pa otro.
Dicon Dios no ta proteha bon hende di desasternan natural?
Kisas algun hende ta puntra nan mes: ‘Dios no por evita e calamidadnan mortal ey? E no por proteha bon hende di cosnan asina?’ Pa Dios por interveni, lo e mester sa ki ora un cos malo ta bay pasa. Sin duda, Dios tin e capacidad pa sa futuro. Pero, e pregunta cu nos tin cu considera ta: Ta tur ora Dios ta uza su poder pa wak kico ta bay pasa den futuro?—Isaias 42:9.
Bijbel ta bisa: “Dios ta den e cielonan; e ta haci tur loke ta agrad’e.” (Salmo 115:3) Dios ta haci loke e ta haya ta necesario, pero no tur loke e tin capacidad pa haci. Esaki ta conta tambe pa loke e ta haya ta bon pa premira. Por ehempel, despues cu maldad a cuminsa reina den e stadnan antiguo Sodoma y Gomora, Dios a bisa e patriarca Abraham: “Lo mi baha awor y wak si nan a haci completamente segun e clamor cu a yega na mi; si no, lo mi haya sa.” (Genesis 18:20, 21) Pa un tempo Jehova a opta pa no sa cuanto maldad tabatin den e stadnan ey. Mescos tambe, Jehova por opta pa no sa tur cos. (Genesis 22:12) Esey no kiermen si cu Jehova ta imperfecto of debil. Siendo cu “su obra ta perfecto”, e ta balansa su capacidad di sa futuro cu su proposito. E no ta obliga niun hende pa sigui un cierto rumbo.* (Deuteronomio 32:4) Na ki conclusion nos por yega e ora ey? Simplemente esaki: Ta Dios ta dicidi ki ora y kico e kier premira.
Hende sigur ta carga parti di e culpa. Wak con Bijbel ta describi un proceso cu por hiba na un mal echo. “Cada hende ta ser poni na prueba ora e ser atrai y seduci pa su mes deseo. Anto ora nutri e deseo, e ta duna luz na pica; y pica, na su turno, ora e keda realisa, ta produci morto.” (Santiago 1:14, 15) Ora hende laga mal deseo pone nan comete maI echo, sin duda nan lo cosecha e mal consecuencianan. (Romanonan 7:21-23) Manera historia ta mustra, hende a comete actonan teribel y a causa hopi sufrimento. Ademas, hende malbado por influencia otronan pa bira corupto y asina sigui plama maldad.—Proverbionan 1:10-16.
Hende a comete actonan teribel y a causa hopi sufrimento
Acaso Dios mester interveni y preveni hende di haci malo? Laga nos pensa riba con Dios a traha hende. Bijbel ta bisa cu Dios a crea hende den su imagen y semehansa. Pues, hende tin e capacidad pa refleha Dios su cualidadnan. (Genesis 1:26) Dios a duna hende un boluntad liber y nos por scoge pa stim’e y keda leal na dje haciendo loke ta corecto den su bista. (Deuteronomio 30:19, 20) Pero si Dios obliga hende pa sigui un cierto rumbo, ta comosifuera e ta kita for di nan e boluntad liber cu el a duna nan, no ta berdad? Hende lo ta manera robot e ora ey, haciendo exactamente loke nan ta programa pa haci. Esey lo ta e caso tambe si ta suerte of destino ta determina e cosnan cu nos ta haci of e cosnan cu ta pasa cu nos den nos bida. Nos por ta contento anto cu Dios ta honra nos lagando nos scoge nos mes rumbo. Pero esey no ta nifica cu ta pa semper nos lo tin cu sufri pa motibo di fayo y decisionnan robes di otro hende.
Si bo haci e pregunta riba e prome pagina di e revista aki na un hindu of un budista, probablemente lo e contesta bo: “Cos malo ta pasa cu bon hende pa motibo di e ley di karma. Nan ta paga pa loke nan a haci den nan bida anterior.”*
Pa nos compronde e asunto aki mihor, laga nos wak kico Bijbel ta bisa di morto. Den e Hofi di Eden, caminda hende a origina, e Creador a bisa e prome homber Adam: “Di tur palo di e hofi bo mag come libremente, ma di e palo di conocemento di bon y malo lo bo no come, pasobra e dia cu bo come di dje, lo bo muri sigur.” (Genesis 2:16, 17) Si Adam no a desobedece Dios y peca, lo el a biba pa semper. Pero morto a bira e castigo pa su desobediencia. Anto, ora yiunan a cuminsa nace, “morto a pasa pa tur hende.” (Romanonan 5:12) Pues, bo por bisa cu “e salario cu pica ta paga ta morto.” (Romanonan 6:23) Bijbel ta bisa tambe: “Esun cu muri ta keda absolve di su pica.” (Romanonan 6:7) Cu otro palabra, hende no ta sigui paga pa nan picanan despues di morto.
Awendia, miyones di hende ta bisa cu sufrimento di hende tin di haber cu ley di karma. Generalmente, e persona cu ta kere den karma ta acepta su mes sufrimentonan y esnan di otro hende sin cu esey molesti’e. Toch e creencia aki no ta duna ningun speransa cu cos malo ta bay stop di pasa. Aparentemente, e unico cos cu por alivia un hende di e ciclo di reencarnacion aki ta si e comporta su mes na un manera aceptabel y haya conocemento special. Ta claro cu e ideanan aki no ta cuadra cu loke Bijbel ta bisa.*
Pero e causante principal di maldad no ta hende. Originalmente, Satanas e Diabel, cu tabata un angel fiel di Dios, “no a keda firme den e berdad” y a trece pica na mundo. (Juan 8:44) El a instiga un rebelion den Hofi di Eden. (Genesis 3:1-5) Hesus a yam’e “e Malbado” y “e gobernante di mundo.” (Mateo 6:13; Juan 14:30) Awe tambe Satanas ta instiga mayoria di hende pa ignora e camindanan di Jehova. (1 Juan 2:15, 16) Bijbel ta bisa na 1 Juan 5:19: “Henter mundo ta den poder di e Malbado.” Tambe tin otro criaturanan spiritual cu a bira malbado y a uni cu Satanas den su rebelion. Bijbel ta mustra cu Satanas y su demoñonan ta “gaña henter e Tera habita” y ta causa “ay [riba] Tera.” (Revelacion 12:9, 12) Pues, ken ta e culpabel principal di maldad? Satanas e Diabel!
Claramente anto, Dios no ta responsabel pa e cosnan malo cu ta pasa cu hende; tampoco e no ta pone hende sufri. Al contrario, el a priminti di caba cu maldad. E siguiente articulo lo mustra esaki.
^ par. 3 Bijbel ta bisa cu Dios su nomber ta Jehova.
^ par. 11 Pa sa dicon Dios ta permiti maldad sigui, wak capitulo 11 di e buki Kico Bijbel Ta Siña Realmente? publica pa testigonan di Jehova.
^ par. 16 Si bo kier sa kico ta e origen di e asina yama ley di karma, wak pagina 8-12 di e foyeto Kico Ta Sosode cu Nos ora Nos Muri? publica pa testigonan di Jehova.
^ par. 18 Si bo kier sa kico Bijbel ta siña tocante e condicion di e mortonan y speransa pa hende cu a muri, wak capitulonan 6 y 7 di e buki Kico Bijbel Ta Siña Realmente?
TOPICO PRINCIPAL | DICON COS MALO TA PASA CU BON HENDE?
Bijbel ta bisa nos claramente kico Jehova y su Yiu, Hesus, lo bay haci cu e sufrimento cu Satanas e Diabel a causa. Bijbel ta declara: “Pa e motibo aki e Yiu di Dios [Hesus] a keda manifesta: pa destrui e obranan di Diabel.” (1 Juan 3:8) E mundo malbado aki, yen di golosidad, odio y actonan malbado, lo ser destrui. Ademas, Hesus ta priminti cu e “lo bay saca e gobernante di e mundo aki [Satanas e Diabel] afo.” (Juan 12:31) Sin e influencia di Satanas, Dios lo trece un husto mundo nobo y e Tera aki lo bira un luga pacifico.—2 Pedro 3:13.
Awor, kico lo pasa cu hende cabesura cu ta nenga di cambia y cu ta sigui insisti pa haci loke ta malo? Wel, Bijbel ta bisa bon cla: “E rectonan lo biba den e Tera, y e perfectonan lo keda den dje; ma e malbadonan lo wordo corta kita for di Tera, y e traidornan lo wordo ranca for di dje cu raiz cu tur.” (Proverbionan 2:21, 22) E influencia di e malbadonan lo no t’ey mas. Bou di e condicionnan pacifico aki, hende obediente gradualmente lo ser libra di e imperfeccion hereda.—Romanonan 6:17, 18; 8:21.
Con Dios lo elimina maldad den e mundo nobo ey? E no ta bay kita hende su boluntad liber y haci nan robot. Mas bien, e ta bay siña hende obediente su mandamentonan y yuda nan cambia nan mal pensamento- y accionnan.
Dios lo elimina tur e causanan di sufrimento
Kico Dios ta bay haci cu sucesonan imprevisto? El a priminti cu pronto su Reino lo tuma control di Tera. Dios a nombra Hesucristo como Rey di e Reino ey y e tin poder pa cura hende enfermo. (Mateo 14:14) Hesus tin poder pa controla e forsanan di naturaleza tambe. (Marco 4:35-41) Pues, sufrimento causa pa cosnan malo lo no “bin [mas] diripiente riba” hende. (Eclesiastes 9:12) Bou di Cristo su reinado, calamidad lo no asota humanidad mas.—Proverbionan 1:33.
Kico di e miyones di hende inocente cu a muri un morto tragico? Poco prome cu Hesus a resucita su amigo Lazaro, el a bisa: “Ami ta e resureccion y e bida.” (Juan 11:25) Asina mes, Hesus tin e poder pa resucita esnan cu a muri!
Si e idea di biba den un mundo sin maldad ta atrae bo, pakico bo no ta analisa Bijbel mas a fondo y siña mas tocante e Dios berdadero y su proposito? Gustosamente, testigonan di Jehova den bo area lo yuda bo haya e conocemento ey. Bo por tuma contacto cu nan of skirbi e editornan di e revista aki.
BIJBEL TA CAMBIA BIDA DI HENDE
NACI NA AÑA: 1958
PAIS NATAL: ITALIA
Su PASADO: MIEMBRO VIOLENTO DI UN GANG
Mi a nace y crece den un bario pober pafo di Roma. Bida tabata duro. Nunca mi no a conoce mi mama biologico y mi no tabata sali mucho bon cu mi tata. Mi a crece den un ambiente violento y mi mester a siña con pa sobrevivi.
Tempo mi tabatin dies aña, mi a cuminsa horta. Cu mi 12 aña mi a bay for di cas pa prome biaha. Na diferente ocasion mi tata mester a bay busca mi na warda di polis y hiba mi cas bek. Mi tabata pleita constantemente cu otro hende pasobra mi tabata violento y rabia cu tur hende. Tempo mi tabatin 14 aña mi a bay for di cas sin bin bek nunca mas. Mi a cuminsa uza droga y mi tabata biba riba caya. Como cu mi no tabatin niun caminda pa drumi, mi tabata kibra auto di hende pa drumi aden te den oranan di mainta. Despues mi tabata busca un fontein pa hawa curpa.
Mi a bira experto den hortamento. Tur cos mi tabata haci: for di ranca tas for di hende te na horta den apartamento y cas parti anochi. Mi a haya asina un mal reputacion te cu un gang notorio a busca mi pa mi join nan; asina mi a bay den grandi y awor ta banco mi tabata asalta. Debi na mi caracter agresivo, mi a bira un miembro respeta di e gang. Semper mi tabata cana arma; de echo, mi tabata hasta drumi cu mi revolver bou di mi cusinchi. Violencia, droga, hortamento, palabra malo y inmoralidad a bira mi estilo di bida. Semper polis tabata busca mi. Nan a aresta mi varios biaha y mi a cay cera diferente biaha.
Un di e biahanan cu mi a sali for di prizon, mi a bay bishita un di mi tantanan. Sin cu mi tabata sa, mi tanta y dos di mi primonan a bira testigo di Jehova. Nan a invita mi pa asisti na un reunion di e Testigonan. Pa curiosidad mi a dicidi di bay cu nan. Ora nos a yega na e Salon di Reino, mi a insisti pa sinta cerca di e porta pa mi por tabatin bista riba ken tabata drenta y sali. Di mes mi tabata arma.
E reunion ey a cambia mi bida. Mi ta corda con mi tabata pensa cu mi mester ta riba un otro planeta. E hendenan presente a cuminda mi na un manera amabel y cu un sonrisa riba nan cara. Te ainda mi ta corda cla cla e mirada cariñoso y franco di e Testigonan. Esaki sigur tabata completamente diferente for di e mundo cu ami a custumbra cu ne!
Mi a cuminsa studia Bijbel cu e testigonan di Jehova. Mas mi a siña, mas mi a bin compronde cu mi mester a cambia mi estilo di bida completamente. E palabranan di Proverbionan 13:20 a dal mi duro: “Esun cu anda cu hende sabi lo ta sabi, ma un compañero di hende bobo lo sufri daño.” Mi a realisa cu mi mester a distancia mi mes for di e gang. No tabata facil, pero cu yudansa di Jehova mi a logra.
Pa prome biaha den mi bida, mi por a controla mi accionnan
Tambe mi a drecha mi aspecto fisico. Cu hopi esfuerso mi a stop di huma sigaria y uza droga. Mi a corta mi cabey largo, mi a deshaci di mi renchi di horea y mi a stop di papia palabra malo. Pa prome biaha den mi bida, mi por a controla mi accionnan.
Nunca mi no tabata gusta lesa y studia; pesey tabata un gran desafio pa mi concentra y dedica mi mes na estudio di Bijbel. Pero, segun cu mi tabata haci mi esfuerso, tiki tiki mi a cuminsa stima Jehova. Algo a cuminsa cambia den mi; mi consenshi a cuminsa remorde. Continuamente mi tabatin pensamentonan negativo di mi mes, y mi tabata duda cu Jehova lo por a pordona mi un dia pa tur e cosnan malo cu mi a haci. Den e momentonan ey mi a haya hopi consuelo ora mi tabata lesa tocante con Jehova a pordona Rey David despues cu el a comete picanan grave.—2 Samuel 11:1–12:13.
Un otro reto pa mi tabata di comparti mi fe cu otro hende den e trabou di cas pa cas. (Mateo 28:19, 20) Mi tabatin miedo di topa un hende cu mi a yega di haci daño na dje den pasado. Pero tiki tiki mi a logra vence mi miedo. Mi a cuminsa haya un gran satisfaccion den yuda otro hende siña tocante nos maraviyoso Tata celestial, kende ta pordona den un gran manera.
E echo cu mi a conoce Jehova a salba mi bida! Mayoria di mi amigonan di antes ta morto of den prizon. Pero, ami si tin un bida yen di satisfaccion y un futuro briyante mi dilanti. Mi a siña pa ta humilde, obediente y pa controla mi caracter violento. Como resultado, mi tin un mihor relacion cu e hendenan rond di mi. Mi ta felizmente casa cu un bunita muher cu yama Carmen. Hunto nos tin e goso grandi di yuda otro hende siña tocante Bijbel.
Ahn! Anto awor mi ta gana mi pan di cada dia na un manera honrado. En bes di horta banco, mi ta haci nan limpi!
“Desespera mi tabata scucha e zonido di cada auto cu tabata pasa. Esaki tabata di tres biaha cu Jordan ta yega cas mucho laat. Mi tabata puntra mi mes: ‘Unda lo e ta? Ta den problema e ta? E no ta worry cu nos ta preocupa?’ Pa ora cu el a yega, mi tabata cla pa explota.”—GEORGE.
“Mi yiu muher a dal un grito cu a pone mi drenta panico. Mi a bira wak, topa mi yiu muher cu man na su cabes ta yora. Su ruman homber di cuater aña a caba di dal e.”—NICOLE.
“Cu su wowonan blauw hancho habri, insistiendo riba su inocencia, Natalie, nos yiu muher di seis aña, a bisa: ‘Mi no a horta e renchi. Ta haya mi a hay’e!’ E echo cu el a nenga redondamente a kibra nos asina tanto te cu nos a yora. Nos tabata sa cu ta gaña e tabata gaña.”—STEPHEN.
SI BO ta un mayor, bo por compronde e sintimentonan expresa den e ehempelnan ey? Ora bo haya bo mes den situacionnan similar, kisas bo ta puntra bo mes: ‘Mi mester disciplina mi yiu? Si ta si, con?’ Of, ‘ta malo pa disciplina yiu?’
Den Bijbel e palabra “disciplina” no ta djis un otro palabra pa castigo. Disciplina ta relaciona principalmente cu instruccion, educacion y coreccion. E no tin nada di haber cu abuso ni crueldad.—Proverbionan 4:1, 2.
Nos por compara e disciplina cu un mayor ta duna cu trahamento den un hardin. Un hardinero ta prepara su tera, muha su matanan y duna nan vitamina. Ademas, e ta proteha nan contra pest y mal yerba. Segun cu e matanan ta crece, rato rato e hardinero tin cu snoei nan pa yuda nan crece den e direccion corecto. E hardinero sa cu e por uza un combinacion di varios tecnica pa yuda e matanan crece na un manera saludabel. Asina tambe, mayornan ta educa nan yiunan na diferente manera. Pues, mescos cu un hardinero ta snoei mata, asina un mayor ta uza disciplina pa corigi mal conducta for di trempan pa yuda nan yiunan crece den e direccion corecto. Pero si e hardinero no snoei e matanan cu cuidou, nan por sufri daño permanente. Mescos tambe, mayornan mester duna disciplina cu amor.
Jehova, e Dios cu Bijbel ta papia di dje, ta un bon ehempel pa mayornan den esaki. E disciplina cu Dios ta duna su sirbidornan obediente ta asina eficaz y agradabel cu nan ta yega na “stima disciplina.” (Proverbionan 12:1) Nan ‘no ta rechasa e disciplina di SEÑOR, ni aborece su reprendemento.’ (Proverbionan 3:11) Bo por yuda bo yiu reacciona faborablemente na bo disciplina ora bo imita e tres maneranan clave cu Dios ta hacie. Dios ta duna disciplina na un manera: (1) amoroso, (2) rasonabel y (3) consistente.
Dios ta duna disciplina cu amor y motiva pa amor. Bijbel ta bisa: “Esun cu SEÑOR ta stima, e ta reprende, mescos cu un tata ta reprende e yiu cu e tin delicia den dje.” (Proverbionan 3:12) Ademas, Jehova ta ‘yen di compasion y gracia, y e no ta rabia lihe.’ (Exodo 34:6) E no ta sin gevoel ni e no ta duna disciplina na un manera cruel. Tampoco e no ta papia na un manera sarcastico of uza palabra skerpi y critica constante; e cosnan ey ta “manera hinca di spada” y por haci dolor.—Proverbionan 12:18.
Ta berdad cu ningun mayor no por imita Dios su ehempel perfecto di dominio propio completamente. Pero hasta ora bo pasenshi yega na su limite den momentonan dificil, corda semper cu si bo duna castigo cu rabia, e straf lo ta di mas y lo no duna e resultadonan desea. Ademas, esey no ta disciplina mes. Al contrario, e ta un señal di cu bo a perde cabes.
Di otro banda, ora bo ta duna disciplina cu amor y dominio propio, e resultado lo ta mihor. Awor, laga nos wak con George y Nicole, dos di e mayornan menciona na comienso, a trata cu nan situacion.
“Ora cu porfin Jordan a yega cas, ami cu mi casa tabata cunsumi, pero nos a controla nos emocionnan mientras nos tabata scucha su splicacion. Ya cu tabata asina laat, nos a dicidi di laga e asunto pa mainta. Nos a haci oracion hunto y bay drumi. Su manece, nos tabata den un mihor posicion pa papia riba e asunto na un manera calmo, y nos a logra yega na nos yiu su curason. El a reconoce su fout mesora y no tabatin problema pa acepta e restriccionnan cu nos a pone p’e. Nos ta hopi contento cu nos a realisa cu ora un hende duna un contesta lihe den su rabia, e no ta haya bon resultado. Si nos tuma tempo pa scucha prome, casi semper cosnan ta sali mihor.”—George.
“Mi tabata hopi rabia ora mi a mira cu mi yiu homber a dal su ruman muher sin motibo. En bes di reacciona mesora, mi a mand’e bay den su camber pasobra mi tabata mucho rabia pa tuma un decision rasonabel. Mas despues, ora mi tabata mas trankil, na un manera firme mi a splica mi yiu homber cu violencia no ta aceptabel y mi a mustr’e con el a laga su ruman muher sinti. Esaki a duna un bon resultado. El a pidi su ruman muher despensa y a dun’e un brasa.”—Nicole.
Si, pa disciplina por ta eficaz, hasta ora bo tin cu straf bo yiu, e mester ta semper motiva pa amor.
Semper Jehova ta duna su disciplina “manera mester ta.” (Jeremias 30:11; 46:28) E ta tene cuenta cu tur circunstancia, hasta loke no ta asina bisto. Con mayornan por imit’e? Stephen, kende a ser menciona na comienso, ta splica: “Nos no por a compronde dicon Natalie a keda insisti cu e no a horta e renchi. Maske esey a dal nos duro, nos a purba toch di tene cuenta cu su edad y su grado di madurez.”
Nicole su casa, Robert, tambe ta purba di tene cuenta cu tur circunstancia. Ora e muchanan comporta nan mes malo, bes tras bes e ta puntra su mes: ‘Esaki ta algo cu ta pasa un biaha so of e ta bay bira un mal custumber? Ta cansa e muchanan ta? Ta malo nan ta sinti nan? E mal comportacion aki ta un señal di un otro problema?’
Mayornan rasonabel ta corda tambe cu mucha no ta adulto chikito. Apostel Pablo a reconoce esaki ora el a bisa: “Tempo mi tabata mucha, mi tabata papia manera mucha, pensa manera mucha.” (1 Corintionan 13:11) Robert ta bisa: “Un cos cu ta yuda mi tene un punto di bista balansa y evita di exagera e asunto ta di corda kico mi mes tabata haci ora mi tabata chikito.”
Ta hopi importante pa bo tin expectativanan realistico y na mes momento no hustifica of tolera conducta of actitud robes. Ora bo tene cuenta cu bo yiu su capacidad-, limitacion- y otro circunstancianan, bo por ta sigur cu bo disciplina lo ta balansa y rasonabel.
Malakias 3:6 ta bisa: “Ami, SEÑOR, no ta cambia.” Sirbidornan di Dios ta sinti nan mes sigur pasobra nan tin pleno confianza den e palabranan ey. Mucha tambe lo tin e mesun sintimentonan ey ora nan haya disciplina consistente. Si bo disciplina ta varia segun bo beis, bo yiu por keda confundi of hasta sinti su mes frustra.
Corda cu Hesus a bisa: “Laga boso ‘si’ ta si, y boso ‘no’, no.” E palabranan aki ta aplica na criamento di yiu tambe. (Mateo 5:37) Pensa bon prome cu bo priminti di haci algo. Si bo spierta bo yiu cu si e comporta su mes malo e lo haya disciplina, zorg pa bo cumpli cu bo palabra.
Bon comunicacion entre e mayornan ta esencial pa duna disciplina consistente. Robert ta splica: “Si mi yiunan logra convence mi pa laga nan haci algo cu mi casa a bisa nan no caba, asina cu mi haya sa, mi ta cambia mi decision pa mi apoya mi casa.” Si mayornan no por yega na un acuerdo tocante con pa trata un situacion, ta bon pa nan bay papia riba e asunto nan so prome y yega na un decision unanime.
Si bo imita Jehova su disciplina amoroso, rasonabel y consistente, bo por ta sigur cu bo esfuersonan lo beneficia bo yiunan. Esaki por yuda bo yiunan crece y bira adultonan maduro, responsabel y balansa. Manera Bijbel ta bisa: “Instrui un mucha den e caminda cu e mester cana, y hasta ora cu e bira bieu e lo no aparta su mes for di dje.”—Proverbionan 22:6.
Lionel Casson, un experto riba barconan antiguo, a splica kico trahadornan di barco den tempo Romano tabata haci despues di seal e nachinan meymey di e plankinan di nan barco. Nan tabatin custumber di “yena e nachinan y hasta henter e structura parti pafo di e barco cu breu of un mescla di breu cu wax; parti paden tambe nan tabata hunta cu un capa di breu.” Hopi tempo prome cu e Romanonan, e antiguo Acadio- y Babilonionan tambe tabata uza breu pa haci nan barconan waterproof.
E Scritura Hebreo ta referi na un tecnica similar den Genesis 6:14.
Den naturaleza, hende por haya breu den dos forma, esta, den forma likido y solido. Trahadornan di barco di pasado tabata hunta e breu den forma likido directamente riba nan barconan. Unabes cu nan a hunt’e, e breu likido aki tabata seca y bira duro y forma un capa waterproof.
Teranan biblico tabata rico na breu. E Vaye di Sidim, cerca di Lama Morto, “tabata yen di pos di breu.”—Genesis 14:10.
Pa hopi tempo caba pisca ta un cuminda importante. Prome cu e apostelnan di Hesus a cuminsa biaha cu ne, algun di nan tabata piscador riba Lama di Galilea. (Mateo 4:18-22) Por lo menos un parti di e piscanan cu nan tabata coy eynan tabata ser procesa den “fabricanan” den bisindario.
E tecnica di conserva pisca cu probablemente nan tabata uza na Galilea ainda ta ser uza na cierto luganan. Prome nan tabata limpia e pisca y lab’e cu awa. E buki Studies in Ancient Technology ta describi e siguiente pasonan: “Nan tabata frega salo grof den e caicay, boca y scamanan. Meymey di cada capa di pisca nan tabata pone salo y nan tabata pone un tela seco riba nan. Despues cu e piscanan aki a para tres pa cinco dia, nan tabata bolter henter e bulto y lag’e para pa e mesun cantidad di dia atrobe. Durante e dianan ey, e piscanan tabata seca y e salo tabata penetra den nan. Despues di esaki nan tabata bira duro y stijf.”
No ta conoci pa cuanto tempo e piscanan tabata keda bon conserva den e manera aki. Pero, e echo cu e Egipcionan di pasado tabata exporta pisca conserva pa Siria ta mustra cu e metodo aki tabata duna bon resultado.
“DIOS ta un Spirito”, invisibel pa wowo di hende. (Juan 4:24) Toch Bijbel ta bisa cu tin hende cu, den un sentido, a yega di mira Dios. (Hebreonan 11:27) Con esey ta posibel? Di berdad nos por mira “e Dios invisibel”?—Colosensenan 1:15.
Laga nos compara nos situacion cu esun di un hende cu a nace ciego. E echo cu e ta ciego ta strob’e di compronde e mundo rond di dje? No completamente. Un persona ciego ta haya informacion den varios manera cu ta permitie capta presencia di hende y obheto, y loke ta sosode rond di dje. Un homber ciego a bisa: “Bo no ta mira cu bo wowo, sino cu bo mente.”
Mescos tambe, aunke bo no por uza bo wowonan fisico pa mira Dios, bo por uza “e wowonan di [bo] curason” pa mir’e. (Efesionan 1:18) Laga nos considera den ki tres manera bo por haci esaki.
Hopi biaha, un hende ciego su sentido di oido y di fula ta mas skerpi, y e ta uza esakinan pa capta e cosnan cu e no por mira. Asina tambe, bo por uza bo sentidonan fisico pa analisa e mundo rond di bo y compronde e Dios invisibel cu a cre’e. “Su cualidadnan invisibel ... ta ser mira bon cla for di creacion di mundo padilanti, ya cu nan ta bisto den e cosnan traha.”—Romanonan 1:20.
Pensa por ehempel riba nos planeta. E ta diseña na un manera unico, no simplemente pa nos biba riba dje, sino tambe pa nos disfruta di bida. Ora nos sinti un brisa suave, contempla e prome rayonan di solo di un dia nobo, smaak un dushi fruta of tende e canto relahante di parha, nos ta keda encanta. E regalonan aki no ta un muestra di e consideracion, cariño y generosidad cu nos Creador tin?
Y kico nos por siña di Dios ora nos wak e universo? Wel, cielo ta revela con poderoso Dios ta. E ultimo evidencianan cientifico ta indica cu e universo no solamente ta creciendo, sino cu esaki ta tumando luga mas y mas lihe! Ora bo hisa cara wak e cielo di anochi, puntra bo mes: Kico ta e fuente di e energia cu ta pone e universo crece mas rapidamente? Bijbel ta bisa nos cu e Creador tin ‘grandeza di forsa.’ (Isaias 40:26) Su creacion ta mustra nos cu e ta “e Todopoderoso”, Esun cu ta “excelente den poder.”—Job 37:23.
Un mama cu tin dos yiu ciego ta bisa: “Comunicacion ta hunga un rol masha importante den nan educacion. Bo mester ta prepara pa splica nan tur loke bo ta mira y tende. Abo ta nan wowonan.” Mescos tambe, aunke “ningun hende no a mira Dios nunca”, su Yiu, Hesus, “cu ta sinta banda di e Tata ta esun cu a splica ta ken e ta.” (Juan 1:18) Como Dios su prome creacion y Yiu unigenito, Hesus a bira nos “wowonan.” E ta den e mihor posicion pa duna nos informacion tocante e Dios invisibel.
Tuma nota di algun cos cu Hesus, kende a pasa miles di miyones di aña hunto cu su Tata, a splica di Dios:
Dios ta traha sin cansa. “Mi Tata ta traha te ainda.”—Juan 5:17.
Dios sa kico nos necesidadnan ta. ‘Boso Tata sa kico boso tin mester hasta prome cu boso pidie.’—Mateo 6:8.
Dios ta duna nos bondadosamente tur loke nos tin mester. “Boso Tata cu ta den cielo ... ta laga su solo sali riba mal hende y bon hende y ta laga awa cay riba hende husto y inhusto.”—Mateo 5:45.
Dios ta balora cada un di nos. “No ta pa un cen preto nan ta bende dos mofi? Sinembargo, ni un di nan lo no cay na suela sin cu boso Tata sa. Pa loke ta boso, el a conta hasta e drachinan di cabey riba boso cabes. Pues, no tene miedo: boso ta bal mas cu hopi mofi.”—Mateo 10:29-31.
Hende cu ta ciego ta capta cosnan den maneranan distinto for di hende cu por mira. Pa un hende ciego, kisas un sombra no ta un area scur sin luz di solo, sino un area fresco proteha for di cayente di solo. Mescos cu un persona cu ta completamente ciego no por mira sombra ni luz di solo, nos no por compronde Jehova riba nos mes. Pesey, Jehova a manda un homber na Tera cu por a refleha su cualidadnan y personalidad perfectamente.
E homber ey tabata Hesus. (Filipensenan 2:7) Hesus no solamente a papia tocante su Tata sino tambe a mustra nos con Dios ta. Felipe, un di Hesus su discipelnan, a puntr’e: “Señor, mustra nos e Tata.” Hesus a contest’e: “Esun cu a mira mi, a mira e Tata tambe.” (Juan 14:8, 9) Kico bo por “mira” di e Tata ora bo analisa e bida di Hesus?
Hesus tabata un homber cariñoso, humilde y acercabel. (Mateo 11:28-30) Su personalidad agradabel a atrae otro hende. Hesus a sinti e dolor cu otronan a sinti, y el a comparti nan goso. (Lucas 10:17, 21; Juan 11:32-35) Ora bo ta lesa of scucha relatonan biblico tocante Hesus, uza bo sentidonan y laga e sucesonan haya bida den bo imaginacion. Si bo medita riba e manera cu Hesus a trata hende, lo bo por mira Dios su personalidad maraviyoso mas cla y lo bo sinti bo atrai na dje.
Un autor ta bisa lo siguiente relaciona cu e manera con un persona ciego ta experencia mundo: “E ta haya pida pida informacion for di varios fuente (sentido di oido, di fula, olfato y otronan), y di un manera of otro e mester pone tur e informacionnan ey hunto pa forma un cuadro.” Di mes manera, ora bo observa Dios su obranan di creacion, lesa kico Hesus a bisa di su Tata y analisa e manera con Hesus a refleha e cualidadnan di Dios, bo ta haya un bunita cuadro mental di Jehova. E lo bira mas real pa bo.
Esey ta loke a pasa cu Job, un personahe biblico. Na prome instante el a papia “sin conocemento.” (Job 42:3) Pero despues cu el a analisa Dios su maraviyanan di creacion, el a reconoce: “Ta tende mi a tende di bo, ma awor mi wowo ta mira bo.”—Job 42:5.
‘Si bo busca Jehova, e lo laga bo hay’e’
Esey por ta e caso cu bo tambe. “Si bo busca [Jehova], e lo laga bo hay’e.” (1 Cronicanan 28:9) Gustosamente, testigonan di Jehova lo yuda bo busca y haya e Dios invisibel.
Jehova Dios kier pa nos sinti nos mes liber pa papia regularmente cu ne tocante nos preocupacionnan. (Lucas 18:1-7) E ta scucha nos pasobra e ta interesa den nos. Como cu nos Tata celestial ta invita nos bondadosamente pa haci oracion, bo no ta kere cu nos mester acepta su invitacion?—Lesa Filipensenan 4:6.
Oracion no ta djis un medio pa pidi yudansa. Mas bien, oracion ta yuda nos hala cerca Dios. (Salmo 8:3, 4) Ora nos expresa nos sintimentonan na Dios cu regularidad, nos ta crea un amistad mas cera cu ne.—Lesa Santiago 4:8.
Ora nos ta haci oracion, Dios no kier pa nos uza palabra grandi of ripiti oracion for di cabes. Tampoco e no ta exigi pa nos ta den un posicion special. Jehova ta invita nos pa haci oracion di curason. (Mateo 6:7) Por ehempel, den Israel di antiguedad, Ana a haci oracion tocante un problema di famia cu a traha hopi riba dje. Despues, ora cu su angustia a cambia den goso, el a haci un oracion di curason pa gradici Dios.—Lesa 1 Samuel 1:10, 12, 13, 26, 27; 2:1.
Esta un privilegio maraviyoso nos tin! Nos por acerca nos Creador cu tur nos preocupacionnan. Tambe nos por alab’e y gradicie pa tur loke e ta haci pa nos. Laga nos probecha anto di e privilegio precioso aki.—Lesa Salmo 145:14-16.
1 2 3 4 5 6 7 8 9 10 11 12 13 14 15 16
^ ***bh pp. 106-114 Dicon Dios Ta Permiti Sufrimento?***
Capitulo Diesun
Dicon Dios Ta Permiti Sufrimento?
Ta Dios a causa e sufrimento cu tin den mundo?
Ki cuestion a lanta den e hofi di Eden?
Con Dios lo drecha e daño cu sufrimento humano a causa?
DESPUES di un bataya teribel den un pais asota pa guera, a dera e miles di civilnan cu a ser mata, principalmente hende mohe y mucha, den un solo graf rondona di crus chikito. Riba cada crus tawatin skirbi: “Dicon?” Tin biaha esaki ta e pregunta di mas doloroso cu tur. Hende ta puntra esei yen di tristesa ora cu guera, desaster, malesa of crimen kita bida di nan sernan keri inocente, destrui nan cas of causa nan masha hopi sufrimento den otro manera. Nan kier sa dicon tal tragedia ta sosode cu nan.
2 Dicon Dios ta permiti sufrimento? Si Yehova Dios ta todopoderoso, amoroso, sabi y husto, dicon mundo tin asina tanto odio y inhusticia? Abo a yega di puntra bo mes e cosnan aki?
3 Ta malo pa puntra dicon Dios ta permiti sufrimento? Tin hende ta precupa cu si nan haci un pregunta asina, esei ta nifica cu nan no tin suficiente fe of cu nan ta mustra falta di respet pa Dios. Sinembargo, ora bo lesa Bijbel lo bo ripara cu hende fiel, temeroso di Dios, tawatin pregunta similar. Por ehempel, profeta Habacuk a puntra Yehova: “Pakico bo ta haci mi mira inikidad, y ta haci mi mira maldad? Si, destruccion y violencia ta mi dilanti; tin desunion y pleito ta lanta.”—Habacuk 1:3.
4 Acaso Yehova a scual e fiel profeta Habacuk pasobra el a haci tal pregunta? No. Mas bien Dios a inclui Habacuk su palabranan sinsero den e registro inspira di Bijbel. Tambe Dios a yud’e haya un comprondemento mas cla di e asunto y un fe mas grandi. Yehova kier haci mescos pa bo. Corda cu Bijbel ta siña cu ‘e ta percura pa bo.’ (1 Pedro 5:7) Dios ta odia maldad y e sufrimento cu esei ta causa, mucho mas cu cualkier hende ta odia nan. (Isaias 55:8, 9) Dicon anto tin asina tanto sufrimento den mundo?
DICON TIN ASINA TANTO SUFRIMENTO?
5 Hende di varios religion a bai serca nan lider- y guianan religioso pa puntra dicon tin asina tanto sufrimento. Hopi biaha e contesta cu nan ta haya ta cu sufrimento ta Dios su boluntad y cu for di hopi tempo pasa el a determina tur cos cu mester sosode, incluso susesonan tragico. Hopi otro hende ta tende como contesta cu Dios su camindanan ta misterioso of cu e ta laga hende muri—asta mucha—pa asina e por tin nan den shelo serca dje. Pero manera bo a siña, Yehova Dios nunca ta causa loke ta malo. Bijbel ta bisa: “Leu sea di Dios di haci maldad, y di e Todopoderoso di comete inikidad”!—Job 34:10.
6 Bo sa dicon hende ta haci e fout di culpa Dios pa tur e sufrimento cu tin den mundo? Den hopi caso, nan ta culpa Dios Todopoderoso pasobra nan ta pensa cu e ta e berdadero gobernante di e mundo aki. Nan no sa un berdad simpel pero importante cu Bijbel ta siña. Bo a siña e berdad ei den Capitulo 3 di e buki aki. E berdadero gobernante di e mundo aki ta Satanas e Diabel.
7 Bijbel ta declara bon cla: “Henter mundo ta bou di control di e malbado.” (1 Huan 5:19) Ora bo pensa un rato riba esaki, bo no ta haya cu esei ta logico? E mundo aki ta refleha e personalidad di e criatura spiritual invisibel cu ta “gaña henter mundo.” (Revelacion 12:9) Satanas ta odioso, engañoso y cruel. Pues e mundo, bou di su influencia, ta yen di odio, engaño y crueldad. Esei ta un motibo pakico tin asina tanto sufrimento.
8 Un di dos motibo pakico tin asina tanto sufrimento ta cu—manera nos a trata den Capitulo 3—humanidad ta imperfecto y pecaminoso for di tempo di e rebelion den e hofi di Eden. Hende pecaminoso ta inclina na lucha pa domina otro, y esaki ta resulta den guera, opresion y sufrimento. (Eclesiastes 4:1; 8:9) Un di tres motibo pa sufrimento ta “tempo y suseso imprevisto.” (Eclesiastes 9:11, NW) Den un mundo cu no tin Yehova como su Gobernante protectivo, hende kisas ta sufri pasobra pa casualidad nan ta na e luga robes na e momento robes.
9 Pa nos ta un consuelo pa sa cu Dios no ta causa sufrimento. E no ta responsabel pa e gueranan, crimennan, opresion of asta desasternan natural cu ta pone hende sufri. Pero toch nos kier sa, Dicon Yehova ta permiti tur e sufrimento aki? Si e ta e Todopoderoso, e tin e poder pa stop e. Dicon anto e no ta uza su poder pa haci esei? E Dios amoroso cu nos a siña conoce mester tin un bon motibo.—1 Huan 4:8.
UN CUESTION SUMAMENTE IMPORTANTE A SURGI
10 Pa nos haya sa dicon Dios ta permiti sufrimento, nos tin cu bai bek na e tempo cu sufrimento a cuminsa. Ora Satanas a pone Adam cu Eva desobedece Yehova, un cuestion importante a surgi. Satanas no a cuestiona Yehova su poder. Asta Satanas sa cu Yehova su poder no tin limite. Satanas mas bien a cuestiona Yehova su derecho di goberna. Door di yama Dios un mentiroso cu ta sconde loke ta bon for di su subditonan, Satanas a acusa Yehova di ta un mal gobernante. (Genesis 3:2-5) Satanas a bisa indirectamente cu lo a bai humanidad mas mihor sin Dios su gobernacion. Esaki tawata un atake contra Yehova su soberania, esta, su derecho di goberna.
11 Adam cu Eva a rebela contra Yehova. De echo, nan a bisa: “Nos no tin mester di Yehova como nos Gobernante. Nos por dicidi pa nos mes loke ta bon y loke ta malo.” Con Yehova por a resolve e cuestion ei? Con lo e por a siña tur criatura inteligente cu e rebeldenan tawata ekiboca y cu su caminda ta realmente esun mihor? Un persona lo por bisa cu Dios simplemente mester a destrui e rebeldenan y cuminsa di nobo. Pero Yehova a declara su proposito di yena e tera cu desendientenan di Adam cu Eva, y e tawata kier pa nan biba den un paradijs riba tera. (Genesis 1:28) Yehova semper ta cumpli cu su proposito. (Isaias 55:10, 11) Ademas, destruccion di e rebeldenan den Eden lo no a contesta e pregunta cu a surgi relaciona cu Yehova su derecho di goberna.
12 Laga nos duna un ehempel. Imagina cu un docente ta splica su alumnonan con pa resolve un som of problema dificil di matematica. Un alumno sabi pero rebelde ta pretende cu e docente su manera di resolve e problema ta robes. Pa indica cu e docente no ta capasita, e rebelde aki ta insisti cu e sa un manera mucho mas mihor pa resolve e problema. Algun alumno ta pensa cu e tin rason, y nan tambe ta bira rebelde. Kico e docente mester haci? Si e saca e rebeldenan for di klas, ki efecto esei lo tin riba e otro alumnonan? Nan lo kere cu e alumno rebelde y esnan cu a join e tin rason, toch? Tur e otro alumnonan den klas lo por perde respet pa e docente, pensando cu e tin miedo cu nan lo proba cu e ta robes. Pero supone cu e docente permiti e rebelde mustra e klas con e lo a soluciona e problema.
13 Yehova a haci algo paresido na loke e docente ta haci. Corda cu e rebeldenan den Eden no tawata e uniconan envolvi. Tawatin miyones di angel ta wak. (Job 38:7; Daniel 7:10) E manera cu Yehova a atende e rebelion lo tawatin un gran efecto riba tur e angelnan ei y cu tempo riba tur criatura inteligente. Pues, kico Yehova a haci? El a permiti Satanas mustra con Satanas lo a goberna humanidad. Tambe Dios a permiti hende goberna nan mes bou di guia di Satanas.
14 E docente den nos ehempel sa cu e rebelde y e alumnonan cu a tuma parti p’e ta robes. Pero e sa tambe cu door di duna nan e chens di purba proba nan punto, henter e klas lo beneficia. Ora e rebeldenan fracasa, tur alumno honesto lo mira cu e docente ta esun cualifica pa dirigi e klas. Nan lo compronde dicon despues di esei e docente lo saca ken cu rebela for di klas. Asina tambe, Yehova sa cu tur hende y angel di curason honrado lo beneficia di mira cu Satanas y su compañeronan rebelde a fracasa y cu hende no por goberna nan mes. Mescos cu Yeremias di pasado, nan lo siña e berdad sumamente importante aki: “O SEÑOR, mi sa cu e caminda di hende no ta di dje mes; tampoco no ta keda na hende pa dirigi su pasonan.”—Yeremias 10:23.
DICON ASINA TANTO TEMPO?
15 Pero dicon Yehova a permiti sufrimento sigui pa asina tanto tempo? Y dicon e no ta percura pa cos malo no sosode? Wel, considera dos cos cu e docente den nos ehempel lo no haci. Na prome luga, lo e no stop e alumno rebelde di presenta su caso. Na di dos luga, e docente lo no yuda e rebelde proba su caso. Asina tambe, considera dos cos cu Yehova a determina di no haci. Na prome luga, e no a stop Satanas y esnan cu a tuma parti p’e di purba proba cu nan tin rason. Pesei tawata necesario pa laga tempo pasa. Durante e miles di añanan di historia humano, hende a haya chens di purba tur forma di goberna nan mes, esta, gobernacion humano. Humanidad a haci algun avance den ciencia y riba otro terenonan, pero inhusticia, pobresa, criminalidad y guera a bai di malo pa piyo. Awor a keda demostra cu gobernacion humano ta un fracaso.
16 Na di dos luga, Yehova no a yuda Satanas goberna e mundo aki. Por ehempel, si Dios lo mester a preveni crimennan horibel, de echo lo e ta dunando sosten na e caso di e rebeldenan, no ta berdad? Dios lo a laga hende pensa e ora ei cu kisas hende por goberna nan mes sin resultadonan desastroso, no ta berdad? Si Yehova lo mester a actua den e manera ei, lo el a participa den un mentira. Sinembargo, “ta imposibel pa Dios gaña.”—Hebreonan 6:18.
17 Pero kico di tur e daño cu a ser haci durante e tempo largo di rebelion contra Dios? Ta bon pa nos corda cu Yehova ta todopoderoso. Pesei e por y lo drecha e daño cu sufrimento humano a causa. Manera nos a siña caba, lo bai drecha e daño causa na nos planeta door di comberti e tera den Paradijs. Lo elimina e efectonan di pica pa medio di fe den Hesus su sacrificio di rescate, y lo cansela e efectonan di morto mediante e resureccion. Pues anto, Dios lo uza Hesus “pa e destrui e obranan di Diabel.” (1 Huan 3:8) Yehova lo cumpli cu tur esaki net na tempo. Nos por ta contento cu e no a actua mas prome, pasobra su pasenshi a duna nos e oportunidad di siña e berdad y sirbie. (2 Pedro 3:9, 10) Mientrastanto, Dios a keda activo buscando adoradonan sinsero y yudando nan soporta cualkier sufrimento cu lo por bin riba nan den e mundo aki yen di problema.—Huan 4:23; 1 Corintionan 10:13.
18 Tin hende kisas ta puntra nan mes, Dios no por a preveni tur e sufrimento aki door di crea Adam cu Eva di tal manera cu nan lo no por a rebela? Pa contesta e pregunta ei bo tin cu corda riba un regalo precioso cu Yehova a duna bo.
CON LO BO UZA E REGALO CU DIOS A DUNA BO?
19 Manera a wordo menciona den Capitulo 5, Dios a crea hende cu boluntad liber. Bo ta realisa ki un regalo precioso esei ta? Dios a traha masha hopi bestia mes, y por lo general ta instinto ta dirigi nan. Hende a traha algun robot cu nan por programa pa sigui tur ordo. Nos lo tawata felis si Dios a traha nos manera robot? No. Nos ta contento cu nos tin e libertad di scohe ki clase di persona nos lo kier ta, ki rumbo den bida nos lo sigui, ki amistadnan nos lo forma, etcetera. Nos gusta tin un cierto grado di libertad, y esei ta loke Dios kier pa nos tin.
20 Yehova no ta interesa den sirbishi obliga. (2 Corintionan 9:7) Un ehempel. Cu kico un mayor lo keda mas contento—ora un yiu expresa su gratitud di curason of ora e hacie obliga? Pues e pregunta ta: Con abo lo uza e boluntad liber cu Yehova a duna bo? Satanas, Adam y Eva a uza nan boluntad liber na e manera di mas malo. Nan a rechasa Yehova Dios. Kico abo lo haci?
21 Bo tin e oportunidad pa uza e regalo maraviyoso di boluntad liber na e mihor manera cu tin. Bo por join e miyones di personanan cu a tuma un posicion firme na banda di Yehova. Nan ta haci Dios contento pasobra activamente nan ta participa den proba cu Satanas ta un mentiroso y un gran fracaso como gobernante. (Proverbionan 27:11) Abo tambe por haci esei door di scohe e rumbo corecto di bida. Den e siguiente capitulo nos lo splica esaki.
LOKE BIJBEL TA SIÑA
▪ Dios no ta causa e condicionnan malo cu tin na mundo.—Job 34:10.
▪ Satanas a cuestiona Yehova su derecho di goberna door di yama Dios un mentiroso y door di bisa cu Dios ta sconde loke ta bon for di Su subditonan.—Genesis 3:2-5.
▪ Yehova lo uza su Yiu, e Gobernante di e Reino Mesianico, pa pone fin na tur sufrimento humano y drecha e dañonan cu esei a causa.—1 Huan 3:8.
[Preguntanan di Estudio]
1, 2. Ki clase di sufrimento hende ta confronta awe, hibando hopi di nan na haci ki pregunta?
3, 4. (a) Kico ta mustra cu no ta malo pa puntra dicon Dios ta permiti sufrimento? (b) Kico Yehova ta pensa di maldad y sufrimento?
5. Ki motibonan hende sa duna como splicacion pa sufrimento humano, pero kico Bijbel ta siña?
6. Dicon hopi hende ta haci e fout di culpa Dios pa e sufrimento cu tin den mundo?
7, 8. (a) Con mundo ta refleha e personalidad di su gobernante? (b) Con imperfeccion humano y “tempo y suseso imprevisto” a contribui na sufrimento?
9. Dicon nos por ta sigur cu Yehova tin un bon motibo pa permiti sufrimento sigui?
10. Kico Satanas a cuestiona, y con?
11. Dicon Yehova no a djis destrui e rebeldenan den Eden?
12, 13. Duna un ehempel cu ta mustra dicon Yehova a permiti Satanas bira gobernante di e mundo aki y dicon Dios a permiti hende goberna nan mes.
14. Ki beneficio lo resulta di Yehova su decision di permiti hende goberna nan mes?
15, 16. (a) Dicon Yehova a permiti sufrimento sigui pa asina tanto tempo? (b) Dicon Yehova no a preveni cosnan manera crimennan horibel?
17, 18. Kico Yehova lo haci cu tur e daño cu a resulta door di e gobernacion di hende y door di e influencia di Satanas?
19. Ki regalo precioso Yehova a duna nos, y dicon nos mester aprecia su balor?
20, 21. Con ta e mihor manera cu nos por uza e regalo di boluntad liber, y dicon nos lo mester kier haci esei?
[Plachi na pagina 107]
Yehova lo caba cu tur sufrimento
[Plachi na pagina 110]
E alumno ta mas cualifica cu e docente?
[Plachi na pagina 113]
Dios lo yuda bo soporta sufrimento
^ ***bh pp. 57-65 Unda e Mortonan Ta?***
Capitulo Seis
Unda e Mortonan Ta?
Kico ta pasa cu nos ora nos muri?
Dicon nos ta muri?
Lo ta un consuelo pa sa e berdad tocante morto?
HENDE tin miles di aña ta haci nan mes e preguntanan aki. Nan ta preguntanan importante. Sin importa ken nos ta of unda nos ta biba, e contestanan ta toca cada un di nos.
2 Den e articulo anterior, nos a trata con e sacrificio di rescate di Hesucristo a habri e caminda pa bida eterno. Tambe nos a siña cu Bijbel a predeci un tempo cu “lo no tin morto mas.” (Revelacion 21:4) Pero mientrastanto, nos tur ta muri. Rei sabi Salomon a bisa: “E bibonan sa cu nan lo muri.” (Eclesiastes 9:5) Nos ta purba biba mas largo posibel. Toch nos ta puntra nos mes ta kico lo sosode cu nos ora nos muri.
3 Ora nos sernan keri muri, nos ta keda hopi tristo. Y kisas nos ta puntra: ‘Unda nan a bai? Nan ta sufri? Nan ta proteha nos? Nos por yuda nan? Nos lo mira nan algun dia atrobe?’ Religionnan di mundo ta duna contestanan distinto riba e preguntanan aki. Tin ta siña cu si bo a hiba un bida bon, lo bo bai shelo, pero si bo a hiba un mal bida, lo bo bai kima den un luga di tormento. Otro religionnan ta siña cu ora hende muri, nan ta pasa pa e region di spirito pa nan ta hunto cu nan antepasadonan. Anto tambe tin religion ta siña cu e mortonan ta pasa pa un otro mundo pa nan ser husga y pa despues nan reencarna of nace di nobo den un otro curpa.
4 Tur e siñansanan religioso ei ta comparti un idea basico—cu un parti di nos ta keda na bida ora cu nos curpa carnal muri. Segun casi tur religion—di antes y di awor—den un manera of otro nos ta sigui biba pa semper cu e habilidad di mira, tende y pensa. Pero esei no por, toch? Nos por tende, mira y pensa solamente pasobra nos celebro ta traha. Ora nos muri, e celebro ta stop di traha. Sin nos celebro, nos no por corda, sinti, tende ni mira nada mas.
KICO TA PASA REALMENTE ORA UN HENDE MURI?
5 Loke ta pasa ora un hende muri no ta un misterio pa Yehova, Creador di e celebro. E sa e berdad, y den su Palabra, Bijbel, e ta splica e condicion di e mortonan. Bijbel su siñansa bon cla ta esaki: Ora un persona muri, e ta stop di existi. Morto ta lo contrario di bida. E mortonan no ta mira ni tende ni pensa. Ningun parti di nos ta keda na bida ora e curpa muri. Nos no tin un alma of spirito inmortal.
6 Despues cu Salomon a menciona cu e bibonan sa cu nan lo muri, el a skirbi: “Ma e mortonan no sa nada.” Anto el a duna mas detaye di e berdad basico ei bisando cu e mortonan no por stima ni odia y cu “no tin ni actividad ni planificacion ni sabiduria den [e graf].” (Eclesiastes 9:5, 6, 10) Asina tambe Salmo 146:4 ta bisa cu ora un hende muri, “su pensamentonan ta perece.” Nos ta hende mortal y nos no ta keda na bida ora nos curpa muri. E bida cu nos tin ta manera e vlam di un bela. Ora paga e bela, e vlam no ta bai ningun caminda. Simplemente e no t’ei mas.
LOKE HESUS A BISA TOCANTE MORTO
7 Hesucristo a papia tocante e condicion di e mortonan. El a haci esei relaciona cu Lazaro, un homber cu e tawata conoce bon y cu a muri. Hesus a bisa su disipelnan: “Nos amigo Lazaro a pega soño.” E disipelnan a pensa cu Hesus tawata kiermen cu e tawata drumi pa asina e recupera di un malesa. Nan tawata ekiboca. Hesus a splica nan: “Lazaro a muri.” (Huan 11:11-14) Tuma nota cu Hesus a compara morto cu sosiego y soño. Lazaro no tawata den shelo ni den un fierno di candela. E no tawata serca e angelnan ni su antepasadonan. Lazaro no a bai nace di nobo como un otro hende. E tawata sosega den morto, como si fuera den un soño profundo sin soña. Y na un otro ocasion tambe Hesus a compara morto cu soño. Ora cu el a resusita e yiu mohe di Jairo, el a bisa “e no a muri, ma ta na soño e ta.” (Lucas 8:52, 53) Anto David tambe a skirbi tocante “drumi e soño di morto.”—Salmo 13:3.
8 Tawata Dios su proposito original pa hende muri? Ni un ora so! Yehova a traha hende pa biba pa semper riba tera. Manera nos a siña mas prome den e buki aki, Dios a pone e prome pareha humano den un paradijs masha dushi. El a bendiciona nan cu salud perfecto. Yehova tawata kier cos bon so pa nan. Un mayor amoroso lo kier pa su yiunan sufri e dolor di biehes y morto? Claro cu no! Yehova tawata stima su yiunan y e tawata kier pa nan gosa di felicidad eterno riba tera. Bijbel ta bisa relaciona cu hende: “[Yehova] a pone eternidad den nan curason.” (Eclesiastes 3:11) Dios a crea nos cu e deseo di biba pa semper. Y el a haci areglo pa cumpli cu e deseo ei.
DICON HENDE TA MURI
9 Dicon hende ta muri anto? Pa haya e contesta nos tin cu considera loke a pasa ora cu tawatin un homber y un mohe so riba tera. Bijbel ta splica: “For di suela SEÑOR Dios a haci nace tur palo cu ta agradabel pa bista y bon pa cuminda.” (Genesis 2:9) Sinembargo, tawatin un solo restriccion. Yehova a bisa Adam: “Di tur palo di e hofi bo mag come libremente, ma di e palo di conocemento di bon y malo lo bo no come, pasobra e dia cu bo come di dje, lo bo muri sigur.” (Genesis 2:16, 17) No tawata dificil pa nan obedece e mandamento aki. Tawatin hopi otro palo for di cua Adam cu Eva por a come. Pero e mandamento aki a duna nan un oportunidad special pa demostra nan gratitud na Esun cu a duna nan tur cos, incluso bida perfecto. Nan obediencia lo a demostra tambe cu nan a respeta e autoridad di nan Tata celestial y cu nan tawata kier su guia amoroso.
10 Lamentablemente, e prome pareha humano a scohe pa desobedece Yehova. Satanas, papiando via un colebra, a puntra Eva: “Di berdad Dios a bisa: ‘Bo no mag come di ningun palo di e hofi’?” Eva a contesta: “Di fruta di e palonan di e hofi nos por come, ma di fruta di e palo cu ta keda meimei di e hofi, Dios a bisa: ‘Boso no mester come di dje ni mishi cu ne, pa boso no muri.’”—Genesis 3:1-3.
11 Satanas a bisa: “Siguramente boso lo no muri! Pasobra Dios sa cu e dia cu boso come di dje, boso wowo lo habri y boso lo ta manera Dios, conociendo bon y malo.” (Genesis 3:4, 5) Satanas tawata kier pa Eva kere cu lo el a beneficia door di come di e fruta prohibi. Segun Satanas, Eva tawatin derecho di dicidi pa su mes kico ta bon y kico ta malo; e tawatin derecho di haci loke e kier. Tambe Satanas a acusa Yehova di a gaña tocante e consecuencianan di come di e fruta. Eva a kere Satanas. Pesei el a cohe di e fruta y a com’e. Caba el a duna su casa, y e tambe a come. Nan no a actua den ignorancia. Nan tawata sa cu nan tawata haciendo precis loke Dios a bisa nan pa no haci. Door di come e fruta, nan a desobedece deliberadamente un mandamento simpel y rasonabel. Nan a demostra desprecio pa nan Tata celestial y su autoridad. Tal falta di respet pa nan Creador amoroso tawata impordonabel!
12 Pa duna un ehempel: Con lo bo sinti si bo a cria y cuida un yiu homber of un yiu mohe cu despues ta desobedece bo den un manera cu ta demostra cu e no tin ni un tiki respet ni amor pa bo? Esei lo causa bo hopi dolor di curason. Imagina anto, cuanto dolor Yehova lo mester a sinti ora cu tanto Adam como Eva a coi un rumbo cu a bai contra dje.
13 Yehova no tawatin ningun motibo pa sostene e personanan desobediente ei, Adam cu Eva, na bida pa semper. Nan a muri, manera el a bisa cu lo a pasa. Adam cu Eva a stop di existi. Nan no a pasa pa e region di spirito. Nos sa esei debi na loke Yehova a bisa Adam despues ora cu el a confronta Adam cu su desobediencia. Dios a bisa: “[Lo] bo bolbe na tera, pasobra for di dje bo a wordo tuma; pasobra stof bo ta, y na stof lo bo bolbe.” (Genesis 3:19) Dios a traha Adam for di e stof di tera. (Genesis 2:7) Prome cu esei Adam no tawata existi. Pesei, ora Yehova a bisa cu Adam lo bolbe na stof, e tawata kiermen cu Adam lo a bolbe na un estado di no ta existi. Adam lo tawata sin bida mescos cu e stof for di cua el a ser traha.
14 Adam cu Eva lo por tawata na bida awe, pero nan a muri pasobra nan a scohe pa desobedece Dios y asina a peca. E motibo cu nos ta muri ta pasobra Adam su condicion pecaminoso y tambe morto a pasa pa tur su desendientenan. (Romanonan 5:12) E pica ei ta manera un malesa teribel cu nos a hereda y for di cua ningun hende no por scapa. Su consecuencia—morto—ta un maldicion. Morto ta un enemigo, no un amigo. (1 Corintionan 15:26) Nos por ta hopi gradicido cu Yehova a percura e rescate pa salba nos for di e enemigo teribel aki!
TA BON PA SA E BERDAD TOCANTE MORTO
15 Loke Bijbel ta siña tocante e condicion di e mortonan ta un consuelo. Manera nos a mira, e mortonan no ta sufri ningun dolor ni pena. Nos no tin ningun motibo pa tene miedo di nan, pasobra nan no por haci nos daño. Nan no tin mester di nos yudansa, y nan no por yuda nos. Nos no por papia cu nan, y nan no por papia cu nos. Hopi lider religioso ta pretende falsamente cu nan por yuda esnan cu a muri, y hende cu ta kere e lidernan ei ta duna nan placa. Pero ora nos sa e berdad, esei ta proteha nos di ser gaña door di esnan cu ta siña tal mentira.
16 Bo religion ta bai di acuerdo cu loke Bijbel ta siña tocante e mortonan? Mayoria religion no ta bai di acuerdo. Dicon? Pasobra Satanas a influencia nan siñansanan. E ta uza religion falso pa pone hende kere cu despues cu nan curpa muri, nan lo sigui biba den e region di spirito. Esaki ta un mentira cu Satanas ta combina cu otro mentira pa kita hende for di Yehova Dios. Con asina?
17 Manera a wordo menciona caba, tin religion ta siña cu si un persona hiba un mal bida, despues di morto lo e bai na un luga di tormento di candela pa e sufri pa semper. E siñansa aki ta deshonra Dios. Yehova ta un Dios di amor y nunca lo e no pone hende sufri den e manera aki. (1 Huan 4:8) Kico abo lo a pensa di un homber cu ta castiga un yiu desobediente door di tene su man den candela? Lo bo tin respet pa un homber asina? De echo, lo bo kier sikiera siña conoc’e? Definitivamente cu no! Probablemente lo bo pensa cu e ta hopi cruel. Sinembargo, Satanas kier pa nos kere cu Yehova ta tortura hende den candela pa semper, pa miles di miyones di aña!
18 Tambe Satanas ta uza algun religion pa siña cu despues di morto hende ta bira spirito cu e bibonan mester respeta y honra. Segun e siñansa aki, e spirito di e mortonan por bira sea amigonan poderoso of enemigonan spantoso. Hopi hende ta kere e mentira aki. Nan tin miedo di e mortonan y ta honra nan y adora nan. Na contraste, Bijbel ta siña cu e mortonan ta drumi na soño y cu nos mester adora solamente e Dios berdadero, Yehova, nos Creador y Percurador.—Revelacion 4:11.
19 Conocemento di e berdad tocante e mortonan ta proteha bo di mentiranan religioso. Tambe e ta yuda bo compronde otro siñansanan di Bijbel. Por ehempel, ora bo realisa cu hende no ta pasa pa un region di spirito ora nan muri, e ora ei e promesa di bida eterno den Paradijs riba tera ta haya berdadero nificacion pa bo.
20 Hopi tempo pasa e homber husto Job a haci e pregunta aki: “Si un hende muri, lo e bolbe biba?” (Job 14:14) Un persona sin bida cu ta drumi den morto por bolbe bek na bida? Loke Bijbel ta siña tocante esaki ta un consuelo masha grandi, manera e siguiente capitulo lo mustra.
[Nota]
Pa un consideracion di e palabranan “alma” y “spirito”, sea asina bon di wak e Apendix, pagina 208-11.
LOKE BIJBEL TA SIÑA
▪ E mortonan no ta mira ni tende ni pensa. —Eclesiastes 9:5.
▪ E mortonan ta sosega; nan no ta sufri. —Huan 11:11.
▪ Nos ta muri pasobra nos a hereda pica for di Adam.—Romanonan 5:12.
[Preguntanan di Estudio]
1-3. Ki preguntanan hende ta haci tocante morto, y ki contesta varios religion ta duna?
4. Ki idea basico hopi religion ta comparti relaciona cu morto?
5, 6. Kico Bijbel ta siña tocante e condicion di e mortonan?
7. Hesus a splica cu morto ta manera kico?
8. Con nos por sa cu no tawata Dios su proposito pa hende muri?
9. Ki restriccion Yehova a pone riba Adam, y dicon no tawata dificil pa obedece e mandamento aki?
10, 11. (a) Kico a pone e prome pareha humano desobedece Dios? (b) Dicon e desobediencia di Adam cu Eva tawata un asunto serio?
12. Kico por yuda nos compronde con Yehova a sinti ora cu Adam cu Eva a coi un rumbo cu a bai contra dje?
13. Kico Yehova a bisa lo a pasa cu Adam ora e muri, y kico esaki ta nifica?
14. Dicon nos ta muri?
15. Dicon ta un consuelo pa sa e berdad tocante morto?
16. Ken a influencia e siñansanan di hopi religion, y den ki manera?
17. Dicon e siñansa di tormento eterno ta deshonra Yehova?
18. Adoracion di e mortonan ta basa riba cua mentira religioso?
19. Conocemento di e berdad tocante morto ta yuda nos compronde cua otro siñansa di Bijbel?
20. Cua pregunta nos lo considera den e siguiente capitulo?
[Plachi na pagina 59]
Unda e vlam a bai?
[Plachi na pagina 60]
Yehova a traha hende pa biba pa semper riba tera
[Plachi na pagina 62]
Adam a bin di stof, y el a bolbe na stof
^ ***bh pp. 66-75 Berdadero Speransa pa Bo Sernan Keri Cu A Muri***
Capitulo Shete
Berdadero Speransa pa Bo Sernan Keri Cu A Muri
Con nos por sa cu e resureccion realmente lo tuma luga?
Kico ta indica cu Yehova ta desea di resusita e mortonan?
Ken lo haya resureccion?
IMAGINA cu bo ta huyendo for di un enemigo cruel. E ta hopi mas fuerte y mas lihe cu bo. Bo sa cu e ta sin misericordia pasobra bo a mir’e mata algun di bo amigonan. Pero con cu bo purba core bai lag’e, e ta sigui yega mas serca. Parce cu no tin ningun scapatorio. Pero diripiente, ata un rescatado ta presenta na bo lado. E ta hopi mas poderoso cu bo enemigo, y e ta priminti di yuda bo. Ki un gran alivio bo ta sinti!
2 Den un sentido, bo ta ser persigui door di un enemigo asina. Y no abo so, nos tur. Manera nos a siña den e capitulo anterior, Bijbel ta yama morto un enemigo. Ni un di nos por core bai lag’e ni resistie. Mayoria di nos a mira con e enemigo aki a kita bida di hendenan cu nos stima. Pero Yehova ta hopi mas poderoso cu morto. E ta e Rescatador amoroso cu ya caba a demostra cu e por derota e enemigo aki. Y el a priminti di destrui e enemigo aki—morto—unabes pa semper. Bijbel ta siña: “E delaster enemigo cu lo wordo destrui ta morto.” (1 Corintionan 15:26) Esei ta bon noticia!
3 Laga nos considera brevemente con e enemigo, morto, ta afecta nos ora cu e kita bida di un hende cu nos conoce. Esaki lo yuda nos compronde un promesa cu lo haci nos felis. E cos ta cu Yehova ta priminti cu e mortonan lo biba atrobe. (Isaias 26:19) Nan lo haya resureccion. Esei ta e speransa cu Dios ta duna nos.
ORA UN SER KERI MURI
4 Bo a yega di perde un ser keri? E dolor, tristesa y sintimento di impotencia por parce insoportabel. Na momentonan asina, nos tin cu acudi na e Palabra di Dios pa haya consuelo. (2 Corintionan 1:3, 4) Bijbel ta yuda nos compronde kico Yehova cu Hesus ta pensa tocante morto. Hesus semper a refleha cualidadnan di su Tata perfectamente, y tin un relato cu ta conta con Hesus a reacciona ora cu el a experencia e dolor di perde un ser keri. (Huan 14:9) Tur biaha cu Hesus tawata na Herusalem, e tawatin custumber di bai bishita Lazaro y su ruman mohenan, Maria y Marta, kendenan tawata biba na Betania, un stad djis eibanda. Nan a bira amigo intimo. Bijbel ta bisa: “Hesus tawata stima Marta y su ruman mohe y Lazaro.” (Huan 11:5) Pero manera nos a siña den e capitulo anterior, Lazaro a muri.
5 Con Hesus a sinti ora cu su amigo a muri? E relato ta bisa nos cu Hesus a bai serca Lazaro su famia- y amigonan segun cu nan tawata yora su morto. Ora Hesus a mira nan, “el a bira profundamente conmovi den spirito y masha emociona.” Anto e relato ta bisa: “Hesus a yora.” (Huan 11:33, 35) Hesus su tristesa a nifica cu e no tawatin ningun speransa? Absolutamente cu no. De echo, Hesus tawata sa cu algo maraviyoso tawata a punto di tuma luga. (Huan 11:3, 4) Pero toch el a sinti e dolor y tristesa cu morto ta trece.
6 Den un sentido, Hesus su tristesa ta un animacion pa nos. E ta siña nos cu Hesus y su Tata, Yehova, ta odia morto. Pero Yehova Dios por lucha contra e enemigo ei y venc’e! Laga nos mira kico Dios a capasita Hesus pa haci.
“LAZARO, BIN PAFO!”
7 Lazaro tawata dera den un cueba, y Hesus a pidi pa kita e piedra cu a tapa entrada di e cueba. Marta no tawata di acuerdo pa haci esei pasobra despues di cuater dia, Lazaro su curpa mester a cuminsa putri caba. (Huan 11:39) Desde un punto di bista humano, ta ki speransa por tawatin?
8 Pero nan a hala e piedra, y Hesus a yama na bos halto: “Lazaro, bin pafo!” Kico a sosode? “Esun cu a muri a bin pafo.” (Huan 11:43, 44) Bo por imagina e alegria di e hendenan presente? Sea cu Lazaro tawata nan ruman, famia, amigo of biciña, nan tawata sa cu el a muri. Sinembargo, at’e aki—e mesun homber stima—para meimei di nan atrobe. Esei lo mester a parce un cos increibel. Hopi hende sin duda lo a brasa Lazaro di alegria. Ki un victoria riba morto!
9 Hesus no a pretende cu el a haci e milager asombroso aki cu su mes poder. Den su oracion djis prome cu el a yama Lazaro pa sali, el a mustra bon cla cu ta Yehova tawata e Fuente di e resureccion. (Huan 11:41, 42) Esaki no tawata e unico biaha cu Yehova a uza su poder pa resusita un hende morto. E resureccion di Lazaro ta un di e nuebe milagernan di resureccion cu tin para skirbi den e Palabra di Dios. Ta un placer pa lesa y studia e relatonan aki. Nan ta siña nos cu Dios no ta haci distincion di persona, pasobra entre esnan resusita tawatin hoben y bieu, homber y mohe, Israelita y no Israelita. Y ki un alegria e relatonan aki di Bijbel ta describi! Por ehempel, ora Hesus a lanta un hobensita for di morto, su mayornan “tawata for di nan mes di gran excitacion.” (Marco 5:42, NW) Si, Yehova a duna nan un motibo di alegra cu nunca nan lo no a lubida.
10 Claro cu e personanan cu Hesus a resusita, cu tempo a bolbe muri. Acaso esaki ta nifica cu no a bale la pena resusita nan? No. E relatonan biblico aki ta confirma berdadnan importante y ta duna nos speransa.
SIÑA FOR DI E RELATONAN DI RESURECCION
11 Bijbel ta siña cu e mortonan “no sa nada.” Nan no ta na bida ni nan no tin un existencia conciente ningun caminda. E relato di Lazaro ta confirma e berdad aki. Ora Lazaro a bolbe na bida, acaso el a conta hende relatonan emocionante tocante shelo? Of el a spanta nan cu cuentanan horibel tocante un fierno di candela? No. Bijbel no tin ningun di e historianan ei for di boca di Lazaro. Durante e cuater dianan cu e tawata morto, e ‘no tawata sa nada.’ (Eclesiastes 9:5) Lazaro simplemente tawata drumi den morto.—Huan 11:11.
12 E relato di Lazaro ta siña nos tambe cu e resureccion ta un realidad, no un simpel cuenta di fantasia. Hesus a resusita Lazaro dilanti di un multitud di testigo. Asta e lidernan religioso, cu tawata odia Hesus, no a nenga cu e milager aki a sosode. Mas bien nan a bisa: “Kico nos ta haci? Pasobra e homber aki [Hesus] ta haci hopi milager.” (Huan 11:47) Hopi hende a bai mira e homber resusita. Como resultado, mas hende ainda a pone fe den Hesus. Nan a mira Lazaro como un prueba bibo di e echo cu ta Dios a manda Hesus. E evidencia aki tawata asina poderoso cu algun di e lidernan religioso Hudiu di curason duro, a plania pa mata tanto Hesus como Lazaro.—Huan 11:53; 12:9-11.
13 Ta irealistico pa acepta e resureccion como un echo? No, pasobra Hesus a siña e hendenan cu algun dia “tur cu ta den graf” lo ser resusita. (Huan 5:28) Yehova ta e Creador di tur bida. Ta duro pa kere cu e por bolbe crea bida? Esei lo ta depende naturalmente di Yehova su memoria. E por corda nos sernan keri cu a muri? Wel, nos universo ta consisti di miles di miyones di streya, y toch Dios sa e nomber di cada un di nan! (Isaias 40:26) Pues, Yehova Dios por corda tur detaye di nos sernan keri cu a muri, y e ta cla pa restaura nan na bida.
14 Bijbel ta siña nos cu Yehova ta ansioso pa resusita e mortonan. Con nos por ta sigur di esaki? E homber fiel Job a puntra: “Si un hende muri, lo e bolbe biba?” Job a papia di warda den graf te ora cu e tempo yega pa Dios corda riba dje. El a bisa Yehova: “Abo lo yama, y ami lo contesta bo; lo bo anhela na e obra di bo mannan.”—Job 14:13-15.
15 Pensa riba esei! Eigenlijk, Yehova ta anhela pa trece e mortonan bek na bida. No ta alentador pa sa cu Yehova ta sinti asina? Pero relaciona cu e futuro resureccion aki, ken lo ser resusita y na unda?
“TUR CU TA DEN GRAF”
16 E relatonan di resureccion den Bijbel ta siña nos hopi cos tocante e benidero resureccion. E hendenan cu a ser restaura na bida aki mes riba tera a bolbe uni cu nan sernan keri. E futuro resureccion lo ta similar, pero hopi mas mihor. Manera nos a siña den Capitulo 3, Dios su proposito ta pa henter e tera wordo transforma den un paradijs. Pues e mortonan lo no resusita den un mundo yen di guera, criminalidad y malesa. Nan lo tin un oportunidad di biba pa semper riba e tera aki bou di condicionnan di pas y felicidad.
17 Ken lo resusita? Hesus a bisa cu “tur cu ta den graf lo tende [Hesus] su bos, y lo sali.” (Huan 5:28, 29) Asina tambe Revelacion 20:13 ta bisa: “Lama a entrega e mortonan cu tawata den dje, y morto y Hades a entrega e mortonan cu tawata den nan.” “Hades” ta referi na e graf comun di humanidad. (Wak e Apendix, pagina 212-13.) E graf colectivo aki lo ser haci bashi. Tur e miles di miyones di hendenan cu ta sosega den dje lo biba atrobe. Apostel Pablo a bisa: “Lo tin un resureccion di tanto e hustonan como e malbadonan.” (Echonan 24:15) Kico esei ta nifica?
18 “E hustonan” ta inclui hopi di e hendenan cu nos ta lesa di dje den Bijbel cu a biba prome cu Hesus a bin na tera. Lo bo por pensa riba Noe, Abraham, Sara, Moises, Rut, Ester y hopi otro mas. Hebreonan capitulo 11 ta papia di algun di e homber- y mohenan aki cu tawatin fe firme den Dios. Pero “e hustonan” ta inclui tambe e sirbidonan di Yehova cu muri den nos tempo. Debi na e speransa di resureccion, nos por ser libra di cualkier miedo di muri.—Hebreonan 2:15.
19 Kico di tur e hendenan cu no a sirbi of obedece Yehova pasobra nunca nan no tawata sa di dje? Dios lo no lubida e miles di miyones di hendenan ‘malbado’ aki. Nan tambe lo ser resusita y lo duna nan tempo pa siña tocante e Dios berdadero y sirbie. Durante un periodo di mil aña, lo resusita e mortonan y duna nan oportunidad di join hende fiel riba tera den sirbi Yehova. Lo ta un tempo maraviyoso. E periodo aki ta loke Bijbel ta referi na dje como Dia di Huicio.
20 Acaso esaki ta nifica cu tur hende cu a yega di biba lo haya resureccion? No. Bijbel ta bisa cu algun di e mortonan ta den Gehena, traduci como “fierno” den Beibel Santu. (Lucas 12:5) Gehena a haya su nomber for di un luga di dump sushi cu tawatin pafo di antiguo Herusalem. Einan hende tawata kima sushi y curpanan morto. E curpanan morto cu nan a tira einan tawata di personanan cu e Hudiunan no a considera digno di haya un entiero y un resureccion. Pues Gehena ta un simbolo apropiado di destruccion eterno. Aunke Hesus lo hunga un papel den husga e bibo- y e mortonan, Yehova ta e Hues final. (Echonan 10:42) Nunca Yehova lo resusita personanan cu e ta husga cu ta malbado y no kier cambia.
E RESURECCION CELESTIAL
21 Bijbel ta referi tambe na un otro tipo di resureccion, uno pa biba como un criatura spiritual den shelo. Den Bijbel nos ta haya un solo ehempel di e tipo di resureccion aki, esun di Hesucristo.
22 Despues cu nan a mata Hesus como hende, Yehova no a permiti su Yiu fiel keda den graf. (Salmo 16:10; Echonan 13:34, 35) Dios a resusita Hesus, pero no como hende. Apostel Pedro a splica cu Cristo a ser “mata den e carni, ma haci bibo den e spirito.” (1 Pedro 3:18) Esaki tawata realmente un gran milager. Hesus tawata bibo atrobe como un persona spiritual poderoso! (1 Corintionan 15:3-6) Hesus tawata e prome persona cu a yega di ricibi e tipo di resureccion glorioso aki. (Huan 3:13) Pero lo e no tawata e ultimo.
23 Como cu Hesus tawata sa cu pronto lo e bolbe na shelo, el a bisa su siguidonan fiel cu lo el a “prepara un luga” pa nan einan. (Huan 14:2) Hesus a referi na esnan cu lo bai shelo como su “tou chikito.” (Lucas 12:32) Cuanto persona lo forma parti di e grupo relativamente chikito aki di cristiannan fiel? Segun Revelacion 14:1, apostel Huan a bisa: “Mi a wak, y ata e Lamchi [Hesucristo] tawata para riba Sero Sion, y hunto cu ne 144.000 cu tawatin su nomber y e nomber di su Tata skirbi na nan frenta.”
24 E 144.000 cristiannan aki, cu ta inclui Hesus su apostelnan fiel, ta haya resureccion pa biba den shelo. Na ki tempo nan resureccion ta tuma luga? Apostel Pablo a skirbi cu lo e sosode durante e tempo di Cristo su binida. (1 Corintionan 15:23) Manera lo bo siña den Capitulo 9, nos ta bibando awor den e tempo ei. Pues, di e poco personanan cu a resta di e 144.000, esnan cu muri den nos tempo ta resusita instantaneamente pa biba den shelo. (1 Corintionan 15:51-55) Sinembargo, e gran mayoria di humanidad tin e speransa di ser resusita den futuro pa biba den Paradijs riba tera.
25 Si, Yehova realmente lo derota nos enemigo morto, y lo e disparce pa semper! (Isaias 25:8) Pero kisas bo ta puntra bo mes: ‘Kico esnan cu haya resureccion pa biba den shelo lo bai haci einan?’ Nan lo forma parti di e maraviyoso gobierno di Reino den shelo. Nos lo siña mas tocante e gobierno ei den e siguiente capitulo.
[Nota]
E otro relatonan nos ta haya na 1 Reinan 17:17-24; 2 Reinan 4:32-37; 13:20, 21; Mateo 28:5-7; Lucas 7:11-17; 8:40-56; Echonan 9:36-42 y 20:7-12.
Pa mas informacion riba Dia di Huicio y e base pa ser husga, sea asina bon di wak e Apendix, pagina 213-15.
LOKE BIJBEL TA SIÑA
▪ E relatonan di resureccion den Bijbel ta duna nos un speransa sigur.—Huan 11:39-44.
▪ Yehova ta ansioso pa trece e mortonan bek na bida.—Job 14:13-15.
▪ Tur hende den e graf comun di humanidad lo ser resusita.—Huan 5:28, 29.
[Preguntanan di Estudio]
1-3. Ki enemigo ta persigui nos tur, y dicon un consideracion di loke Bijbel ta siña lo duna nos un poco alivio?
4. (a) Dicon e manera cu Hesus a reacciona riba morto di un ser keri ta siña nos kico ta Yehova su sintimento tocante morto? (b) Hesus a desaroya ki amistad special?
5, 6. (a) Con Hesus a reacciona ora cu e tawata hunto cu Lazaro su famia- y amigonan cu tawata yora? (b) Dicon Hesus su tristesa ta un animacion pa nos?
7, 8. Dicon e caso di Lazaro lo por a parce sin speransa pa e hendenan presente, pero kico Hesus a haci?
9, 10. (a) Con Hesus a revela e Fuente di su poder pa resusita Lazaro? (b) Menciona algun beneficio di lesa e relatonan di resureccion den Bijbel.
11. Con e relato di Lazaro su resureccion ta yuda confirma e berdad cu tin para skirbi na Eclesiastes 9:5?
12. Dicon nos por tin sigur cu e resureccion di Lazaro realmente a tuma luga?
13. Ki base nos tin pa kere cu Yehova realmente por resusita e mortonan?
14, 15. Manera nos por mira for di loke Job a bisa, kico ta indica cu Yehova ta desea di resusita e mortonan?
16. E mortonan lo haya resureccion pa biba bou di ki clase di condicion?
17. Con extenso e resureccion lo ta?
18. Ken lo ta inclui den “e hustonan” cu lo haya resureccion, y ki efecto e speransa aki por tin riba abo personalmente?
19. Ken ta “e malbadonan”, y Yehova bondadosamente ta duna nan ki oportunidad?
20. Kico ta Gehena, y ken ta bai einan?
21, 22. (a) Ki otro tipo di resureccion tin? (b) Ken tawata e prome persona cu a yega di ricibi un resureccion pa biba como persona spiritual?
23, 24. Ken ta forma Hesus su “tou chikito”, y cuanto nan lo ta?
25. Kico nos lo considera den e siguiente capitulo?
[Plachi na pagina 69]
Elias a resusita e yiu homber di un biuda.—1 Reinan 17:17-24
[Plachi na pagina 69]
Apostel Pedro a resusita e mohe cristian Dorcas. —Echonan 9:36-42
[Plachi na pagina 69]
E resureccion di Lazaro a resulta den gran alegria.—Huan 11:38-44
[Plachi na pagina 75]
Den Paradijs, e mortonan lo lanta y lo bolbe uni cu nan sernan keri
^ ***bh pp. 164-173 Hala Serca Dios den Oracion***
Capitulo Diesshete
Hala Serca Dios den Oracion
Pakico nos mester haci oracion na Dios?
Kico nos mester haci pa Dios tende nos?
Con Dios ta contesta nos oracionnan?
COMPARA cu e universo inmenso, tera ta masha chikito. De echo pa Yehova, “Esun cu a traha shelo y tera”, e nacionnan ta manera un gota di awa for di un hemchi. (Salmo 115:15; Isaias 40:15) Pero toch Bijbel ta bisa: “SEÑOR ta serca di tur esnan cu ta sclama na dje, serca di tur esnan cu ta sclama na dje den berdad. E lo cumpli cu e deseo di esnan cu ta tem’e; tambe e lo tende nan sclamacion.” (Salmo 145:18, 19) Imagina bo kico esei ta nifica! E Creador todopoderoso ta serca di nos y lo tende nos si nos “sclama na dje den berdad.” Ta un gran privilegio nos tin di por haci oracion na Dios!
2 Sinembargo, si nos kier pa Yehova scucha nos oracionnan, nos tin cu resa na dje den e manera cu e ta aproba. Con nos por haci esaki a menos cu nos ta compronde loke Bijbel ta siña tocante oracion? Ta sumamente importante anto pa nos sa kico e Scritura ta bisa tocante e topico aki, pasobra oracion por yuda nos hala mas serca di Yehova.
PAKICO HACI ORACION NA YEHOVA?
3 Un motibo importante pakico nos lo mester haci oracion na Yehova ta cu e mes ta invita nos pa haci esei. Su Palabra ta anima nos: “No precupa pa nada; ma den tur cos, pa medio di oracion y suplica cu gradicimento, laga boso peticionnan ta conoci dilanti di Dios. Y e pas di Dios, cu ta surpasa tur comprondemento, lo warda boso curason y boso mente den Cristo Hesus.” (Filipensenan 4:6, 7) Sigur nos lo no kier ignora un areglo asina bondadoso cu e Gobernante Supremo di universo a haci pa nos!
4 Un otro motibo pa resa ta cu hacimento di oracion riba un base regular na Yehova ta un manera pa fortalece nos relacion cu ne. Berdadero amigonan no ta comunica cu otro solamente ora nan tin mester di algo. Mas bien, bon amigo ta interesa den otro, y nan amistad ta bira mas fuerte segun cu nan ta expresa nan pensamentonan, precupacionnan y sintimentonan libremente. Den algun aspecto, e situacion ta casi mescos pa loke ta nos relacion cu Yehova Dios. Cu yudansa di e buki aki, bo a haya sa hopi cos cu Bijbel ta siña tocante Yehova, tocante su personalidad y su proposito. Bo a siña conoc’e como un berdadero persona. Oracion ta duna bo e oportunidad di expresa bo pensamentonan y sintimentonan di mas intimo na bo Tata celestial. Segun cu bo ta haci esei, bo ta hala mas serca di Yehova.—Santiago 4:8.
KI REKISITONAN NOS TIN CU CUMPLI CU NE?
5 Yehova ta scucha tur oracion? Wak kico el a bisa e Israelitanan rebelde den tempo di profeta Isaias: “Maske boso haci hopi oracion, lo mi no scucha. Boso mannan ta yen di sanger.” (Isaias 1:15) Pues, cierto accionnan por pone cu Dios no ta scucha nos oracionnan. Pesei pa Dios tende nos oracionnan cu aprobacion, nos tin cu cumpli cu algun rekisito basico.
6 Un rekisito principal ta cu nos mester tin fe. (Mateo 21:22) Apostel Pablo a skirbi: “Sin fe ta imposibel pa agrad’e [Dios], pasobra esun cu bin serca Dios mester kere cu e ta, y cu e ta Esun cu ta recompensa esnan cu ta busc’e.” (Hebreonan 11:6) Berdadero fe no ta djis sa cu Dios ta existi y cu e ta tende y contesta oracion. Nos ta demostra nos fe pa medio di nos accionnan. Nos tin cu duna evidencia cla cu nos tin fe na e manera cu nos ta hiba nos bida tur dia.—Santiago 2:26.
7 Un otro rekisito di Yehova ta cu hendenan cu ta haci oracion na dje mester hacie cu humildad y sinseridad. Y nos tin motibo pa ta humilde ora nos ta papia cu Yehova, no ta berdad? Ora hende haya e oportunidad di papia cu un rei of un presidente, nan ta haci esei por lo general cu hopi respet, dunando reconocemento na e posicion halto di e gobernante. Cuanto mas respet nos lo mester mustra ora nos ta acerca Yehova! (Salmo 138:6) De echo, e ta “Dios Todopoderoso.” (Genesis 17:1) Ora nos ta haci oracion na Dios, e manera cu nos ta acerc’e mester demostra cu humildemente nos ta reconoce nos posicion dilanti dje. Tal humildad lo motiva nos tambe pa resa di curason cu sinseridad, evitando oracionnan rutinario cu ta keda ripiti mesun cos.—Mateo 6:7, 8.
8 Un otro rekisito pa Dios tende nos ta cu nos mester actua na harmonia cu nos oracionnan. Yehova ta spera di nos cu nos ta haci tur loke ta na nos alcanse pa traha conforme loke nos ta pidi p’e. Por ehempel, si nos ta pidi den oracion: “Duna nos awe nos pan di cada dia”, nos mester traha duro den cualkier trabou cu ta disponibel cu nos por haci. (Mateo 6:11; 2 Tesalonicensenan 3:10) Si nos ta pidi Dios yudansa pa vence un debilidad di carni, nos mester percura pa evita circunstancia- y situacionnan cu lo por hiba nos den tentacion. (Colosensenan 3:5) Fuera di e rekisitonan basico aki, tin preguntanan tocante oracion cu nos mester haya contesta riba nan.
CONTESTA RIBA ALGUN PREGUNTA TOCANTE ORACION
9 Na ken nos mester haci oracion? Hesus a siña su siguidonan haci oracion na “nos Tata cu ta den shelo.” (Mateo 6:9) Pues anto nos oracionnan mester ta dirigi solamente na Yehova Dios. Sinembargo, Yehova ta rekeri pa nos reconoce e nomber of posicion di su Yiu unigenito, Hesucristo. Manera nos a siña den Capitulo 5, Dios a manda Hesus na mundo pa sirbi como un rescate pa libra nos di pica y morto. (Huan 3:16; Romanonan 5:12) Hesus ta esun nombra como Sumo Sacerdote y Hues. (Huan 5:22; Hebreonan 6:20) Pesei e Scritura ta manda nos ofrece nos oracionnan pa medio di Hesus. Hesus mes a bisa: “Ami ta e caminda, y e berdad, y e bida; ni un hende no ta bin serca e Tata, sino pa medio di mi.” (Huan 14:6) Pa Dios tende nos oracionnan, nos tin cu haci oracion solamente na Yehova pa medio of den nomber di su Yiu.
10 Nos curpa mester ta den un posicion special ora di haci oracion? No. Yehova no ta rekeri ningun posicion spesifico, sea di man of di henter e curpa. Bijbel ta siña cu ta aceptabel pa haci oracion den diferente posicion. Esakinan ta inclui sinta, inclina, hinca rudia y para. (1 Cronicanan 17:16; Nehemias 8:6; Daniel 6:10; Marco 11:25) Loke ta realmente importante no ta un of otro postura cu otro hende por mira, sino e actitud corecto di curason. De echo, durante nos actividadnan diario of ora nos ta confronta un emergencia, nos por haci un oracion silencioso na unda cu nos ta. Yehova ta tende oracionnan asina maske hende rond di nos kisas no a ripara mes cu nos a haci oracion.—Nehemias 2:1-6.
11 Kico nos por pidi p’e den oracion? Bijbel ta splica: “Si nos pidi cualkier cos conforme su boluntad, e [Yehova] ta tende nos.” (1 Huan 5:14) Pues nos por pidi den oracion cualkier cos cu ta na harmonia cu Dios su boluntad. Acaso ta su boluntad pa nos haci oracion tocante asuntonan personal cu ta molestia nos? Sigur cu si! Haci oracion na Yehova por ta casi mescos cu papia cu un amigo intimo. Nos por papia abiertamente, y ‘drama nos curason’ na Dios. (Salmo 62:8) Ta na su luga pa nos pidi pa haya spirito santo, pasobra e lo yuda nos haci loke ta corecto. (Lucas 11:13) Tambe nos por pidi guia pa tuma decisionnan sabi y pa haya fortalesa pa trata cu dificultadnan cu exito. (Santiago 1:5) Ora nos peca, nos mester pidi pordon a base di Cristo su sacrificio. (Efesionan 1:3, 7) Claro cu nos no mester haci oracion tocante nos asuntonan personal so. Nos mester amplia nos oracionnan y pidi tambe pa otro hende—miembronan di famia y tambe pa rumannan den fe.—Echonan 12:5; Colosensenan 4:12.
12 Asuntonan relaciona cu Yehova Dios mester ta di prome importancia den nos oracionnan. Nos sigur tin motibo pa expresa alabansa y gradicimento sinsero na Yehova pa tur su bondad. (1 Cronicanan 29:10-13) Hesus a duna e oracion modelo, cu ta para skirbi na Mateo 6:9-13. Den e oracion ei el a siña nos pidi pa Dios su nomber sea santifica, es decir, trata como santo of sagrado. Despues el a menciona pa Dios su Reino bin y pa su boluntad sosode na tera mescos cu den shelo. Ta ora el a caba di trata e asuntonan importante aki relaciona cu Yehova, Hesus a duna atencion na asuntonan personal. Pues, ora nos tambe ta duna Dios e luga mas importante den nos oracionnan, nos ta demostra cu nos ta interesa den mas cu solamente nos propio bienestar.
13 Con largo nos oracionnan mester ta? Bijbel no ta pone ningun limite na con largo oracionnan priva of publico mester ta. Nan por varia di un oracion cortico prome cu come te na un oracion largo den priva ora cu nos ta drama nos curason na Yehova. (1 Samuel 1:12, 15) Sinembargo, Hesus a condena personanan husto den nan mes bista cu tawata haci oracionnan largo pa show off. (Lucas 20:46, 47) Oracionnan asina no ta impresiona Yehova. Loke ta importante ta pa nos haci oracion di curason. Pues, e largura di oracionnan aceptabel por varia segun e necesidad y circunstancia.
14 Cu ki frecuencia nos mester haci oracion? Bijbel ta anima nos pa “haci oracion tur ora bai”, pa ta “dedica na oracion” y pa “haci oracion sin stop.” (Lucas 18:1; Romanonan 12:12; 1 Tesalonicensenan 5:17) Claro cu e declaracionnan aki no kiermen cu nos mester ta resando na Yehova na tur momento di dia. Mas bien, Bijbel ta urgi nos pa haci oracion cu regularidad, gradiciendo Yehova continuamente pa su bondad mustra na nos y acudiendo na dje pa guia, consuelo y fortalesa. Ta un gran consuelo pa sa cu Yehova no ta pone limite na con largo of cuanto biaha nos por papia cu ne den oracion, no ta asina? Si di berdad nos ta aprecia e privilegio di oracion, nos lo haya hopi oportunidad pa haci oracion na nos Tata celestial.
15 Dicon nos mester bisa “Amen” na final di un oracion? E palabra “amen” ta nifica “siguramente” of “sea asina.” Tin ehempelnan den Bijbel cu ta mustra cu ta apropiado pa bisa “Amen” na final di oracionnan personal of publico. (1 Cronicanan 16:36; Salmo 41:13) Door di bisa “Amen” na final di nos propio oracion, nos ta confirma cu nos expresionnan tawata haci cu sinseridad. Ora nos bisa “Amen”—sea silenciosamente of na bos halto—na final di un persona su oracion publico, nos ta indica cu nos ta di acuerdo cu e pensamento cu el a expresa.—1 Corintionan 14:16.
CON DIOS TA CONTESTA NOS ORACIONNAN
16 Yehova realmente ta contesta oracion? Sigur cu si! Nos tin un base firme pa ta sigur cu Esun “cu ta scucha oracion” ta contesta oracionnan sinsero di miyones di hende. (Salmo 65:2) Yehova por contesta nos oracionnan den varios manera.
17 Yehova ta uza su angelnan y su sirbidonan riba tera pa contesta oracion. (Hebreonan 1:13, 14) Tin hopi experencia di personanan cu a pidi Dios yudansa den oracion pa compronde Bijbel y cu poco despues un sirbido di Yehova a tuma contacto cu nan. Experencianan asina ta duna prueba cu angelnan ta dirigi e trabou di predica e Reino. (Revelacion 14:6) Pa contesta e oracionnan cu nos haci den un momento di berdadero necesidad, Yehova por motiva un cristian pa bin yuda nos.—Proverbionan 12:25; Santiago 2:16.
18 Yehova Dios ta uza tambe su spirito santo y su Palabra, Bijbel, pa contesta oracion di su sirbidonan. Kisas e ta contesta nos peticion pa haya yudansa pa trata cu situacionnan dificil, door di duna nos guia y fortalesa mediante su spirito santo. (2 Corintionan 4:7) Hopi bes e contesta riba nos peticion pa haya guia ta bin for di Bijbel, mediante cua Yehova ta duna nos yudansa pa tuma decisionnan sabi. Nos por haya textonan biblico practico durante nos estudio di Bijbel personal y segun cu nos ta lesa publicacionnan cristian, manera e buki aki. Ademas puntonan biblico cu nos mester tene cuenta cu ne por hala nos atencion via loke ta ser bisa na un reunion di congregacion of via e comentarionan di un anciano di congregacion cu ta interesa den nos bienestar.—Galationan 6:1.
19 Si ta parce cu Yehova ta tarda pa contesta nos oracionnan, esaki nunca ta pasobra e no por contesta nan. Mas bien nos tin cu corda cu Yehova ta contesta oracion di acuerdo cu su boluntad y na su debido tempo. E conoce nos necesidadnan y sa con pa atende nan hopi mas mihor cu nos mes. Hopi biaha e ta permiti nos sigui ‘pidi, busca y bati.’ (Lucas 11:5-10) E perseverancia ei ta mustra Dios cu nos deseo ta profundo y cu nos fe ta berdadero. Ademas, kisas Yehova ta contesta nos oracionnan den un manera cu no ta bisto pa nos. Por ehempel, kisas e ta contesta nos oracion relaciona cu un cierto prueba dificil, no door di kita e dificultad, sino door di duna nos e fortalesa pa soport’e.—Filipensenan 4:13, NW.
20 Nos mester ta masha gradicido cu e Creador di e inmenso universo aki ta serca di tur cu ta sclama na dje na e manera corecto den oracion. (Salmo 145:18) Laga nos probecha plenamente di e precioso privilegio di oracion. Si nos haci esei, nos lo tin e speransa gososo di hala mas y mas serca di Yehova, Esun cu ta scucha oracion.
LOKE BIJBEL TA SIÑA
▪ Haci oracion regularmente na Yehova ta yuda nos hala mas serca di dje.—Santiago 4:8.
▪ Pa Dios tende nos oracionnan, nos tin cu resa cu fe, humildad y sinseridad.—Mateo 21:22.
▪ Nos tin cu haci oracion solamente na Yehova pa medio di su Yiu.—Mateo 6:9; Huan 14:6.
▪ Yehova, Esun “cu ta scucha oracion”, ta uza su angelnan, su sirbidonan riba tera, su spirito santo y su Palabra pa contesta oracion. —Salmo 65:2.
[Preguntanan di Estudio]
1, 2. Dicon nos mester mira oracion como un gran privilegio, y dicon nos mester sa kico Bijbel ta siña tocante oracion?
3. Menciona un motibo importante pakico nos lo mester haci oracion na Yehova.
4. Con oracion regular na Yehova ta fortalece bo relacion cu ne?
5. Kico ta mustra cu Yehova no ta scucha tur oracion?
6. Pa Dios por scucha nos oracionnan, kico ta e rekisito principal, y con nos por cumpli cu ne?
7. (a) Dicon nos mester mustra respet ora nos ta papia cu Yehova den oracion? (b) Ora nos ta resa na Dios, con nos por mustra humildad y sinseridad?
8. Con nos por actua na harmonia cu loke nos ta pidi den oracion?
9. (a) Na ken nos mester haci oracion, y den nomber di ken? (b) Kico kiermen haci oracion den nomber di Hesus?
10. Dicon nos no mester di ta den un posicion of postura spesifico ora nos ta haci oracion?
11. Menciona algun asunto personal cu apropiadamente nos por haci oracion tocante nan.
12. Con nos por duna asuntonan relaciona cu nos Tata celestial e luga mas importante den nos oracionnan?
13. Kico e Scritura ta indica tocante e largura di oracionnan aceptabel?
14. Kico Bijbel kiermen ora e ta anima nos pa “haci oracion tur ora bai”, y ki consuelo esaki ta duna nos?
15. Dicon nos mester bisa “Amen” na final di oracionnan personal of publico?
16. Ki siguransa nos por tin relaciona cu oracion?
17. Dicon nos por bisa cu Dios ta uza su angelnan y su sirbidonan riba tera pa contesta nos oracionnan?
18. Con Yehova ta uza su spirito santo y su Palabra pa contesta oracion di su sirbidonan?
19. Kico nos mester corda si tin biaha ta parce cu nos no ta haya contesta riba nos oracionnan?
20. Dicon nos tin cu probecha plenamente di e precioso privilegio di oracion?
[Plachi na pagina 165]
“Esun cu a traha shelo y tera” ta dispuesto pa tende nos oracionnan
[Plachi na pagina 171]
Dios por tende bo oracion na cualkier ocasion
[Plachi na pagina 172]
Como contesta riba nos oracion, Yehova por motiva un cristian pa bin yuda nos


c: text/html

text:
Papiamentu
E lenga materno di e poblashon di e tres islanan Aruba, Boneiru i Kòrsou yama “Papiamento” na Aruba, “Papiamen” na Boneiru y “Papiamentu” na Kòrsou. Ta e lenga mas papia na e isla caribense ABC, teniendo un status oficial riba e isla di Aruba y Curaçao. E lenga aki ta reconoci na Boneiro pa e gobierno Hulandes. Papiamento ta wordo papia na e isla di Saba, Sint Maarten y Sint Eustatius.
Lesa tambe Ortografia di Papiamento di Aruba i Ortografia di papiamentu (na Kòrsou). Papiamentu ta varia un poko isla pa isla, bario pa bario, dékada pa dékada. Bokabulario i entonashon ta kambia un chikí. E diferensia di mas grandi ta entre e ortografia (sistema di skibimentu) di Aruba i di Kòrsou.
Papiamento ta un idioma crioyo probablemente deriva for di Portugues of Spaño cu e vocabulario influencia di lenga Africano, Ingles, Hulandes, y Arawak. Papiamento tin dos dialecto principal: Papiamento, papia na Aruba; y Papiamentu, papia na Bonaire y Curaçao.
Lesa tambe Ortografia di Papiamento di Aruba i Ortografia di papiamentu (na Kòrsou). Papiamentu ta varia un poko isla pa isla, bario pa bario, dékada pa dékada. Bokabulario i entonashon ta kambia un chikí. E diferensia di mas grandi ta entre e ortografia (sistema di skibimentu) di Aruba i di Kòrsou.
Papiamento ta un idioma crioyo probablemente deriva for di Portugues of Spaño cu e vocabulario influencia di lenga Africano, Ingles, Hulandes, y Arawak. Papiamento tin dos dialecto principal: Papiamento, papia na Aruba; y Papiamentu, papia na Bonaire y Curaçao.
This is an excerpt from the article Papiamentu from the Wikipedia free encyclopedia. A list of authors is available at Wikipedia.

robotstxt: allowed

filter: keep


text:
Gerrit F. Schotte
Gerrit Schotte ta un polítiko di Kòrsou y minister-presidente y ta lider aktual di Movementu Futuro Kòrsou tambe konosí p'e abreviashon partido MFK. Dia 27 di ougùstùs 2010 partido MFK a bira e di dos partido mas grandi ku 5 asiento den e Eilandsraad. Partido MFK a forma gobièrnu huntu ku Pueblo Soberano y Partido MAN dia 4 di sèptèmber 2010. E koalishon aki lo bira e promé gabinete di Kòrsou ora Antia Hulandes desmantelá dia 10 di òktober 2010. Schotte ta e Promé Minister di Kòrsou i a asumí su trabou formalmente riba e fecha aki.
This is an excerpt from the article Gerrit F. Schotte from the Wikipedia free encyclopedia. A list of authors is available at Wikipedia.
Other languages


text:
Kolonialismo
Kolonialismo ta e establesementu, mantenementu, akuisashon, anto ekspanshon di kolonia den un teritoria dor di hende di un otro teritorio. Kolonialismo ta e proseso kaminda un soviernidat riba e kolonia ta wordu tuma dor di e metropolo anto e struktura soshal, gobiernu, i ekonomia di e kolonia ta wordu kambia dor di e kolonialistanan - hendenan for di e metropolo. Kolonialismo ta un set di relashonan inigual entre e metropolo anto e kolonia; entre e kolonialistanan anto e poblashon indigeno.
E pablabra kolonialismo ta referi na e periodo den historia entre e Siglo 15 anto e Siglo 20 ora nashonan oropeo a establese kolonianan riba otro kontinentenan. Den e periodo aki e justifikashonan pa kolonialismo a varia hopi manera pa ganashi, e expanshon di e poder di e metropol, i pa varios kerementunan politiko anto religioso.
Kolonialismo anto imperialismo ta ideologikamente mará na merkantilismo.
E pablabra kolonialismo ta referi na e periodo den historia entre e Siglo 15 anto e Siglo 20 ora nashonan oropeo a establese kolonianan riba otro kontinentenan. Den e periodo aki e justifikashonan pa kolonialismo a varia hopi manera pa ganashi, e expanshon di e poder di e metropol, i pa varios kerementunan politiko anto religioso.
Kolonialismo anto imperialismo ta ideologikamente mará na merkantilismo.
This is an excerpt from the article Kolonialismo from the Wikipedia free encyclopedia. A list of authors is available at Wikipedia.


text:
Siencia
Siensia (for di e palabra na latin "scientia" lokual ta nifiká konosementu) ta e esfuerso pa komprondé, òf pa kompronde na un manera mihó, kon e mundu físiko ta funshoná, ku evidensia observabel komo e base di e komprondementu ei. E ta wòrdu hasí pa medio di observashon di fenómenonan, i/òf dor di eksperimentashon ku ta purba di simulá eventonan bou di kondishonnan kontrolá.
This is an excerpt from the article Siencia from the Wikipedia free encyclopedia. A list of authors is available at Wikipedia.


text:
Sindikato
Sindikato ta un asosahon den kua e trahadornan por organisa nan mes pa ku nan derecho pa organisá i sali pa nan derecho i kondishon di trabou. E derecho aki ta internashonalmente rekonosé dor di I.L.O. den Konvenshon number 87, igual ku artíkulo 11 di e Tratado “Protekshon di Derecho nan Humano i Libertat nan Fundamental”, mihó konosí komo “Tratado di Roma”. E derecho aki ta ankrá tambe den artíkulo 5 di e “Tratado Sosial Oropeo”. Tantu Hulanda komo Antias Ulandes a ratifiká tantu e Konvenshon di I.L.O. komo tambe e Tratado di Roma rekonosiendo asina e derecho di Organisashon. Na momentu ku Gobièrnu aprobá e Statuto di e Sindikato e personalidat hurídiko ta drenta na vigor konforme artíkulo 1667 (bieu) di e Kódigo Sivil Antiano y e Kodigo Sivil di Aruba. E Sindikato na e momentu ei por negoshá i firma un Kontrato Kolektivo di Trabou pa su miembro nan.
This is an excerpt from the article Sindikato from the Wikipedia free encyclopedia. A list of authors is available at Wikipedia.


text:
Henrique Capriles Radonski
Henrique Capriles Radonski, nasé na Caracas, 11 di jüli 1972, ta un politiko y abogado Venezolano.
E tabata "burgemeester" (gezaghebber) di Baruta, un gemeente di Caracas, di aña 2000 te 2008. Na 2008 e a keda eligí komo gobernador di e estado Miranda. Capriles tabata un kandidato pa presidente di Venezuela den elekshonan di 2012. Edukashon tabata un di e temanan mas importante den su kampaña. E estado Miranda ta e uniko region di Venezuela ku ta partisipá den e programa PISA de OCDE.
E tabata "burgemeester" (gezaghebber) di Baruta, un gemeente di Caracas, di aña 2000 te 2008. Na 2008 e a keda eligí komo gobernador di e estado Miranda. Capriles tabata un kandidato pa presidente di Venezuela den elekshonan di 2012. Edukashon tabata un di e temanan mas importante den su kampaña. E estado Miranda ta e uniko region di Venezuela ku ta partisipá den e programa PISA de OCDE.
This is an excerpt from the article Henrique Capriles Radonski from the Wikipedia free encyclopedia. A list of authors is available at Wikipedia.


text:
Orígen di e Buki di Mormon
Tin varios teorianan tokante e orígen berdadero di e buki di mormon. Mayoria siguidó di e moveshon "santu die e último dianan" ta konsiderá e buki komo skritura inspirá. E teoria mas akseptá pa su siguidónan ta esun Joseph Smith, jr. Segun e ta konta, e mes a tradusí e buki for di for di plankinan di oro antiguo ku wòrdu skirbí dor di profetanan. Segun Smith el a deskubrí e plankinan di oro serka di su kas den Palmyra ku ta keda na parti west di New York. Segun e ta konta, ta e angel Moroni (un personahe for di e Buki di Mormon) a mandele bai buska e plankinan rònt di aña 1820. Na aña 1829 tabatin 11 otro persona ku a testifiká ku nan a mira e plankinan ku nan mes wowo. tres di nan a testifiká ku nan mes tambe a wòrdu bishitá dor di un angel. Tin tambe varios otro testigu, amigu i enemigu ku a testifiká ku nan a mira Smith dikta e kontenido di e plankinan ku al final a bira e Buki di Mormon.
Di tur manera krítikonan tin duda riba varios aspekt. Algun di nan ta (1) si Smith en berdat Smith tabatin e plankinan di oro si of nò, òf si ta su propio ideanan el a skirbi òf ta su mes (2) Si ta Smith mes a skirbi e buki òf ta un di su sosionan (por ehèmpel: Oliver Cowdey òf Sidney Rigdon).(3) Si talbes e buki tabata basá riba otro bukinan manera por ehèmpel e buki "View of the Hebrews", e "Spalding Manuscript" òf Beibel.
Di tur manera krítikonan tin duda riba varios aspekt. Algun di nan ta (1) si Smith en berdat Smith tabatin e plankinan di oro si of nò, òf si ta su propio ideanan el a skirbi òf ta su mes (2) Si ta Smith mes a skirbi e buki òf ta un di su sosionan (por ehèmpel: Oliver Cowdey òf Sidney Rigdon).(3) Si talbes e buki tabata basá riba otro bukinan manera por ehèmpel e buki "View of the Hebrews", e "Spalding Manuscript" òf Beibel.
This is an excerpt from the article Orígen di e Buki di Mormon from the Wikipedia free encyclopedia. A list of authors is available at Wikipedia.


text:
Martinik
Martinique na franses, den boka di e pueblo kriyoyo Matnik, ta un isla den mar Karibe, 700 kilometro sud-este di republica Domicana. E ta keda suit di Dominica I Nort si Saint Lucia I ta forma parti di islanan ariba di antianan chiki. Sifranan di prome di yanuari 2007 ta mustra ku Martinique entretantu tin 401.000 habitante. Martinique ta un departamentu Franses. E asina yama Departement d’outremere (DOM). E Kapital di Martinique ta Fort-de-France. Departamentu Martinique huntu ku Departamentu Guadeloupe ta forma Antia Franses. Dominica I St.Lucia antes tambe tabata franses pero despues a bira ingles. Martinique ta parti den kuater destrikto: Fort-de-France, Marin, Saint-Pierre I La Trinité.
This is an excerpt from the article Martinik from the Wikipedia free encyclopedia. A list of authors is available at Wikipedia.


text:
Kon Boso Kongregashonnan Ta Organisá?
Kada kongregashon tin un grupo di ansiano ku ta dirigié. Mas o ménos 20 kongregashon ta forma un sirkuito, i mas o ménos 10 sirkuito ta forma un distrito. Keda tantu tempu e kongregashonnan ta risibí bishita di ansianonan biahero, konosí komo superintendente di sirkuito i superintendente di distrito.
For di e sede mundial di Testigunan di Yehova na Brooklyn (New York) un direktiva sentral, konosí komo e Kuerpo Gobernante, ta duna instrukshon i guia basá riba Beibel. E direktiva akí ta formá pa un grupo di Testigu di Yehova ku tin hopi aña di eksperensia kristian.—Echonan 15:23-29; 1 Timoteo 3:1-7.